Udalbatzak 2018ko uztailaren 12an onartutako Urretxuko ETxez-etxeko laguntza Zerbitzua arautzen duen udal-araudiaren aldaketa espedientea, jendaurrean erakusteko arauzko epea amaitu denez, inolako erreklamazio edo oharpenik egin gabe, aipatutako espedientea behin betiko onartu da.Hau horrela, Toki Araubidearen Oinarriak arautzen dituen apirilaren 2ko 7/1985 Legearen 70.2 artikuluan xedatutakoarekin bat etorriz aldatutako Araudiaren testu osoa jendaurrean jartzen da.\nErabakia behin-betikoa da, eta amaiera ematen dio administrazio-bideari. Horren aurka berraztertzeko errekurtsoa jarri ahal izango dute egintza eman duen organoaren aurrean, hilabeteko epean, edo administrazioarekiko auzi-errekurtsoa aurkeztu, bi hilabeteko epean, Donostiako Administrazioarekiko Auzietako Epaitegian. Kasu batean zein bestean argitalpena egiten den hurrengo egunetik aurrera kontatuko da epea.\nEtxez etxeko laguntza zerbitzua arautzen duen udal arautegia.\n3. artikulua. Etxez etxeko laguntza zerbitzuaren definizioa.\n4. artikulua. Etxez etxeko laguntza zerbitzuaren helburuak.\nEtxez etxeko laguntza zerbitzua.\nI. kapitulua. Zerbitzuaren baitako eta zerbitzuaz kanpoko prestazioak, aldaera eta ezaugarriak.\n5. artikulua. Zerbitzuaren baitako eta zerbitzuaz kanpoko prestazioak.\n6. artikulua. Zerbitzuaren aldaera: atsedenerako zerbitzua.\n7. artikulua. Etxez etxeko laguntza zerbitzuaren ezaugarriak.\nII. kapitulua. Erabiltzaileak.\n8. artikulua. Erabiltzaileak zehaztea.\n9. artikulua. Zerbitzuan sartzeko baldintzak.\n10. artikulua. Erabiltzaileen eskubideak.\n11. artikulua. Erabiltzaileen betebeharrak.\nIII. kapitulua. Zerbitzuan sartzeko prozedura.\n1. atala. Eskatzaileen zerrendan sartzea.\n12. artikulua. Eskatzaileen zerrenda.\n13. artikulua. Zerbitzuaren eskatzaileen zerrendan sartzeko eskaria.\n14. artikulua. Eskariarekin batera aurkeztu beharreko dokumentazioa.\n15. artikulua. Izapidetzea.\nA) Beharrizanen ebaluazioa.\nB) Gizarte txosten proposamena.\n16. artikulua. Ebazpena.\n17. artikulua. Premiazko egoerak.\n2. atala. Zerbitzuaren onespena eta zerbitzurako sarbidea.\n18. artikulua. Zerbitzuaren onespena.\nIV. kapitulua. Zerbitzuaren egokitzapena eta jarraipena.\n19. artikulua. Jarraipena eta ebaluazioa.\n20. artikulua. Egokitzapena.\nV. kapitulua. Zerbitzua etetea eta iraungitzea.\n21. artikulua. Zerbitzua etetea eta iraungitzea.\n21.1. Zerbitzua aldi batez etetea.\n21.2. Zerbitzua iraungitzea.\nVI. kapitulua. Zerbitzuaren araubide ekonomikoa.\n22. artikulua. Prezio publikoa.\n23. artikulua. Finantzaketa.\n24. artikulua. Zerbitzuaren erabiltzailearen ekarpena.\nI. eranskina: Zerbitzuan sartzeko baremoa.\nII. eranskina: Ekarpen ekonomikoaren baremoa.\nEgungo etxez etxeko laguntza zerbitzuaren udal-araudiak, gizarte zerbitzuen 1996ko legean ezarritakoari jarraiki onartutakoak, egokitzapen bat eskatzen du, azken urteetan legegintzan egin diren garrantzizko aldaketei dagokienez.\nBai autonomia pertsonala sustatzeko eta mendetasun egoeran dauden pertsonak zaintzeari buruzko abenduaren 14ko 39/2006 legea, bai gizarte zerbitzuei buruzko abenduaren 5eko 12/2008 legea onartzeak ondorio nabarmenak izan ditu gizarte zerbitzuen alorrean.\nZehazki, gizarte zerbitzuei buruzko abenduaren 5eko 12/2008 legeak erantzukizun soziala duten gizarte-zerbitzuen sistema integratu bat ordenatu eta egituratzen du euskal autonomia erkidegoaren esparruan, herritar guztiei gizarte-zerbitzuen euskal sistemako gizarte-zerbitzuak jasotzeko eskubide subjektiboa ziurtatzeko asmoz, prestazio edo zerbitzu bakoitzerako araututa dauden aipatutako sistemara sartzeko baldintza orokorren eta baldintza berezien barruan, eta horretarako:\n22. artikuluan, gizarte zerbitzuen euskal sistemaren prestazio eta zerbitzuen katalogoa definitzen du; horrek etxez etxeko laguntza zerbitzua barne hartzen du, eta zerbitzu horiek emateko eskumena udalei ematen die.\n185/2015 Dekretuak, urriaren 6koak, gizarte zerbitzuen euskal sistemaren prestazio eta zerbitzuen zorroari buruzkoak, gizarte zerbitzuei buruzko abenduaren 5eko 12/2008 legea garatzen duenak, aipatutako eskubide subjektiboa zedarritzen du, gizarte zerbitzuen legearen katalogoan zehazten diren baldintzak, irizpideak eta prestazioetarako eta zerbitzuetarako sarbidea erregulatuz.\nEsandako aldaketa arauemaileez gain, errealitate sozialean ere bilakaera bat antzeman dezakegu: adinekoen hazkunde demografiko mailakatua, bizi-itxaropena areagotzearen ondorioz, eta adin-piramidearen aldaketa gure gizartean. familia-harremanetan ere aldaketak izan dira, gizarte-zerbitzuen babes eta garapenerako agente gisa. haiek dira bizitza oso bat izateko beharrezkoak diren zerbitzuak definitzea sustatzen ari diren faktore garrantzitsuenetako bat, are gehiago mendetasun maila altua duten edo babes sozialik gabe dauden pertsonen kasuan.\nPertsonei beren mendetasun mailakatuan laguntzeko zerbitzuak nola eman pentsatu eta zehazteko, lehentasunezkoa da pertsona horiek ahalik eta denbora gehien beren etxean geratzeko nahia kontuan hartzea, bizitza osoan zehar izan duten erreferentziazko sare soziala mantenduz. alabaina, etxebizitzaren inguruak, sarbideek, komunitateak dituen laguntza-zerbitzuek eta abarrek beste alderdi asko kontuan hartzea eskatzen dute, eta mendetasuna duen pertsonaren bizitza garatzeko aukerak mugatzen dituzte.\nMendetasun egoeran edo mendetasun egoeran egoteko arriskuan dauden pertsonei arreta emateko behar horrekin batera, egoera sozial konplexuak sortzen ari dira. izan ere, zaurgarritasun edo ahultasun sozialeko egoeran bizi diren familia batzuek, beren beharrizanek oinarrizko arreta jaso dezaten, etxez etxeko laguntza behar dute.\nHorrela, eguneroko bizitza jasangarriago egiteko, babes eta laguntza-zerbitzuak eskuragarri izateaz gain, zaurgarritasun edo ahultasun sozialeko egoerak jasaten dituzten edo mendetasun egoeran dauden pertsonek beren etxeetan eta komunitateetan haiek zaintzeko zerbitzua izatea ezinbestekoa da, askotariko beharrizanetara egokitzeko eta denbora tarte ezberdinetan zatikatzeko gai izango dena, larrialdiak bere gain hartuko dituena eta zerbitzuaren beharretan eman litezkeen aldaketei bizkortasunez erantzun ahalko diena. zentzu horretan, etxez etxeko laguntza gizarte zerbitzuen euskal sisteman garrantzi estrategikoa duen zerbitzua da, elkarbizitzarako sostengua ematen baitio gizartean eta familian. izan ere, sostengu hori ezinbestekoa da pertsona askoren bizi-kalitaterako eta lan-bizitza eta familia uztartzeko, emakumeen kasuan bereziki. erabiltzaileek eta beren inguruak, familiak zein auzokideek aintzat hartzen duten zerbitzua da, eta pertsona askoren bizi-kalitatea bermatzen du (adinekoak, mendetasun egoeran dauden pertsonak, familiaren zama handia duten pertsonak).\nXede horretarako, araudi honek 2017. urtean Gipuzkoako udalen eta Gipuzkoako foru aldundiaren artean gizarte zerbitzuen erakunde arteko mahaian adostutako itunak jasotzen ditu, honako gaien inguruan; intentsitate malguagoak, zerbitzua emateko aukera zehaztea urteko egun guztietan, izaera mugatua, larrialdietako sarbide mota finkatzea eta profil ezberdinetara sarbidea izatea.\nEtxez etxeko laguntza zerbitzuaren araudiak ez du administrazio honetan laguntza pertsonalerako beste zerbitzu batzuk hasteko aukera alde batera uzten, bide berritzaileak izan daitezkeenak pertsonen eta beren bizitzarako beharrizanen artean oreka bat izateko; betiere, eskumena duen organoaren oniritzia izanda.\nHorrenbestez, udal-araudi honek udaleko etxez etxeko laguntza zerbitzurako sarbidea arautzen du, zerbitzura sartu nahi duten pertsonak balioetsi eta gero, behin zerbitzurako eskubidea aitortua izan zaienean eta arreta pertsonalizaturako plan bat landu denean.\nArautegi honen xedea da Urretxu udalerriko etxez etxeko laguntza zerbitzua arautzea.\nArautegi honek arautzen duen zerbitzua Urretxuko udalerrian emango da, udalak gizarte zerbitzuen esparruan dituen eskumenen baitan.\n3. artikulua. Etxez etxeko laguntza zerbitzuaren definizioa.\nEtxez etxeko laguntza zerbitzua asistentzia eta prebentzio zerbitzu bat da, erabiltzaileei ahal bezain luzaro norberaren etxean bizitzen jarraitzeko laguntza ematean datzana; horretarako, etxeko laguntza edo/eta laguntza pertsonala eskaintzen zaie, etxean moldatzeko eta beren komunitatean txertatzeko, bakartzea saihestuz.\n4. artikulua. Etxez etxeko zerbitzuaren helburuak.\nZerbitzuak helburu hauek ditu:\na) Autonomia galerari aurrea hartzea, autonomiari eustea edo/eta autonomia galera konpentsatzea. horretarako, laguntza partziala edo/eta erabatekoa emango da norberaren zaintzarako eguneroko bizitzako oinarrizko jarduerak egiteko edo/eta eguneroko bizitzako jarduera instrumentaletarako.\nb) Erabiltzaileen segurtasun sentipena indartzea.\nc) Beste zerbitzu batzuen esku-hartzea eska lezaketen beharrizanak antzematea.\nd) Erabiltzaileak beren komunitatean integra daitezen bultzatzea eta bakartze edo/eta bazterketa egoerak saihestea.\ne) Norberaren etxean ahalik eta luzaroen eta bizi kalitate egokiarekin bizi daitezen ahalbidetzea, ahal den heinean; horrela, atzeratu edo saihestu egingo da ostatu zerbitzuetan edo egoitzetan sartu beharra.\nf) Erabiltzaileari laguntzen dion familia-gizarte sareko zaintzaileei laguntzea, eta zaintzari loturik dituzten eginbeharrak neurri batean arintzea, baldintza egokiak izan ditzaten beren garapen pertsonal, profesional eta sozialerako.\ng) Oro har, erabiltzaileaz arduratzen den zaintzaile nagusiaren ordez jardutea, tarteka, hura falta denean.\nh) Adingabeen zaintzan laguntzea, haien guraso edo tutoreek zaintza egokia ematerik ez dutenean.\ni) Hainbat faktore psiko-fisiko-sozialen ondorioz krisi egoeran dauden familien bizikidetza giroa hobetzea eta faktore horietatik eratorri ohi diren arriskuei aurrea hartzea.\nETXEZ ETXEKO LAGUNTZA ZERBITZUA\nI. KAPITULUA. ‑ZERBITZUAREN BAITAKO ETA ZERBITZUAZ KANPOKO PRESTAZIOAK, ALDAERA ETA EZAUGARRIAK\n5. artikulua. Zerbitzuaren baitako eta zerbitzuaz kanpoko prestazioak.\n1. Informazioa: Erabiltzaileei beren eskubideei eta zerbitzuari buruzko informazio egokia eta nahikoa eskuratzeko aukera ematea, behar den denboraz eta behar den moduan.\n2. Jarraipenaren balioespena: Arreta pertsonalizatuko planaren aldian aldiko ebaluazioak egitea, kasuan-kasuan dagokion sakontasunaz.\n3. Etxeko laguntza: Erabiltzaileei eguneroko bizitzako jarduera instrumentalak egiteko laguntza partziala edo osoa eskaintzen dien prestazioa. laguntza hori bereziki dagokie elikadurari, jantziei eta erabiltzailea bizi den etxeko instalazioen mantentze garbiketari, ongi antolatzen laguntzeko; prestazio honetan sartzen da, halaber, hala dagokionean, jarduera horiek gauzatzeko beharrezko trebetasunen lanketa.\n3.1. Elikadurarekin loturikoak.\n— Otorduak antolatzea eta prestatzea, horretarako erabilitako ontzi eta tresnak garbitzea eta jasotzea barne.\n— Janaria erostea.\n— Erabilitako ontziak eta tresnak garbitzea eta lehortzea.\n3.2. Jantziekin loturikoak.\n— Arropa etxean garbitzea.\n— Arropa lehortzen jartzea.\n— Arropa gainbegiratzea.\n— Arropa antolatzea eta gordetzea.\n— Arropa etxean lisatzea eta tolestea.\n— Arropa erostea.\n— Erabili beharreko elementu guztiak prestatzea eta jasotzea.\n3.3. Etxeko instalazioak mantentzearekin loturikoak.\n— Etxea txukuntzea.\n— Gainaldeak produktu egokiekin garbitzea.\n— Erabilitako elementuak garbitzea eta jasotzea.\n— Hautsa kentzea.\n— Zorua garbitzea eta xurgagailua pasatzea.\n— Errezelak eta leihoak zabaltzea, etxea aireztatzea.\n— Komuna garbitzea.\n— Sukaldea garbitzea.\n— Leihoetako kristalak garbitzea.\n— Zaborra zaintzea eta ateratzea.\n— Zerbitzua hasi aurretiko garbiketa orokorra.\n— Jabekideen erkidegoko espazioak garbitzea.\n— Ohea egitea eta oheko arropa aldatu eta arropa zikina kentzea.\n4) Laguntza pertsonala: Erabiltzaileei honako jarduera hauek egiteko laguntza partziala edo osoa eskaintzen dien prestazioa: a) zaintza pertsonalarekin loturiko eguneroko bizitzako oinarrizko jarduerak, bereziki, ohetik altxatzea eta oheratzea, norberaren garbitasuna, batetik bestera joatea, jatea edo oinarrizko beste funtzio batzuk; b) ingurunearekiko lotura ahalbidetzen duten jarduera instrumentalak, bereziki, komunikaziokoak (telefonoa erabiltzea, gutunak idaztea...) eta familiarengana eta komunitatearengana iristeko beharrezkoak. barne sartzen da, hala dagokionean, jarduera horiek gauzatzeko beharrezko trebetasunen lanketa.\n4.a. Zaintza pertsonalarekin loturiko beharrezko eguneroko bizitzako oinarrizko jarduerak, bereziki, ohetik altxatzea eta oheratzea, norberaren garbitasuna, jatea edo oinarrizko beste funtzio batzuk;\n4.a.1. Mugikortasunarekin eta ingurunean moldatzearekin loturikoak:\n— Ohetik altxatzeko, oheratzeko edo eserlekutik altxatzeko laguntza, lagungarri teknikoak baliatuta, halakorik balego.\n— Etxean nahiz etxetik kanpo batetik bestera mugitzeko laguntza (komunera, gela batetik bestera, eskolara, garraiora, eguneko zentroetara, osasun etxeetara joateko laguntza), lagungarri teknikoak baliatuta, halakorik balego.\n4.a.2. Garbitasun pertsonalarekin loturikoak:\nGarbiketa eta higiene pertsonala (lagungarri teknikoak baliatuta, halakorik balego; azazkalak moztea, bizarra egitea, ilea garbitzea, azala hidratatzea eta arropak aldatzea).\n4.a.3. Jatearekin loturikoak:\n— Jateko laguntza.\n— Edateko laguntza.\n— Janaria berotzea.\n— Erabilitako tresnak eta ontziak garbitzea eta jasotzea.\n4.a.4. Jantziekin loturikoak:\n— Janzteko eta eranzteko laguntza.\n— Eguneroko arropa prestatzea.\n4.b) Jarduera instrumentalak, ingurunearekiko lotura ahalbidetzen dutenak, bereziki, komunikaziokoak (telefonoa erabiltzea, gutunak idaztea...) eta familiarengana eta komunitatearengana iristeko beharrezkoak.\nOro har, aurreko egitekoekin lotura duten aurretiko jarduerak, egiteko horiek gauzatzeko elementuak prestatzea edo/eta haietatik eratorritako jarduerak.\nBereziki, hala badagokio, edozein eginkizunetarako beharrezko trebetasunen lanketa.\n4.b.1) Komunitatearekiko harremanarekin loturikoak:\nHaurtzaindegi, ikastetxe, garraio, eguneko zentro, osasun etxe, komunitate-ekipamendu eta abarretara iristen laguntzea.\n4.b.2) Ingurunearekiko komunikazioarekin loturikoak.\n— Eskariak egiteko, gutunak jasotzeko, gutunen eta abarren edukia ulertzeko laguntza, etxean.\n— Komunikazioa erraztea banketxeekin, osasun etxeekin; errekurtsoak izapidetzea; dokumentazioa eskatzea eta entregatzea, etab.\n4.b.3) Osasunarekin loturikoak:\nMedikuak agindutako botikak (ahotik hartzekoak) erostea, kontrolatzea eta behar bezala hartzen diren gainbegiratzea.\nMedikuekiko hitzorduen kontrola eta jarraipena.\n4.b.4) Zaintzarekin loturikoak:\nAdingabeentzako zerbitzuetan, ingurune komunitarioan aritzeko laguntza eta adingabearen zaintza gauzatzean suertatzen diren bestelako egitekoak.\n5) Gizarte laguntza: Gizarte zerbitzuen berariazko zerbitzua, berezkoa, zeinaren bidez pertsonek aukera duten profesional kualifikatu batekin beren kasa hobeto moldatzeko eta gizarteratzeko laguntza harreman batean parte hartzeko.\nErabiltzaileari aukera ematen dio bere egoera aztertzeko, bere autonomia eta gizarteratze maila mantentzeari edo hura garatzeari buruz zer helburu dituen zehazteko eta helburu horiek betetzeko erreferentziazko pertsona bat edukitzeko, zeinaren bidez ondorengo laguntza hauek jasoko dituen prozesuan zehar:\na. Instrumentala (baliabide eta beste sistema batzuetako zerbitzuetara nahiz laguntzako gizarte/familia sareetara –familia, lagunak, komunitatea– harreman sareetara iristeko informazioa, orientazioa eta bitartekaritza).\nb. Emozionala (kaltea murriztea, sostengua, babes emozionala eta orientazioa krisi egoeretan...).\nc. Hezkuntzakoa (eguneroko bizitzako eta gizarteratzea sustatzeko oinarrizko jarduerak, jarduera instrumentalak nahiz jarduera aurreratuak egiteko trebetasunak hartzea, jokabideak aldatzea...).\nd. Harremanei loturikoa (entzute aktiboa, gizarte harremanak edo/eta harreman pertsonalak egiteko edo mantentzeko trebetasunak hartzea, harremanak egiteko aukerak sortzea).\nGizarte laguntzaren intentsitatea aldatu egin daiteke pertsonaren beharrizanen arabera. horrela, erabiltzailearen laguntza beharrizanaren intentsitatea aldatzea ahalbidetuko duten ibilbideak plantea litezke (betiere, kontuan harturik intentsitatea murriztea dela desiragarria).\n6. Beste jarduera osagarri edo ezohiko batzuk:\n— Higiene arazo larriak dituzten etxeetako garbiketa orokorra.\n— Higiene eta osasungarritasun arazo larriak dituzten etxeak hustea eta garbitzea.\n— Egoera bereziei erantzunez, zerbitzuaren helburuak lortzeko ezinbesteko jotzen diren beste jarduera batzuk gauzatu ahal izango dira, gizarte langintzako teknikariak hala proposatuz gero eta gizarte zerbitzuen zuzendaritzak jarduera horiek berariaz baimenduz gero.\n7. Zerbitzuaz kanpoko jarduerak:\nOndorengo jarduerak etxez etxeko laguntza zerbitzutik kanpokotzat jotzen dira:\n— Etxebizitza berean bizi arren, udal zerbitzu teknikoek zerbitzuaren onuradun jotzen ez dituzten pertsonen laguntza pertsonala.\n— Etxebizitza berean bizi arren, zerbitzuaren onuradun jotzen ez diren pertsonak zuzenean mesedetzen dituen etxeko laguntza.\n— Prestakuntza espezifikoa eskatzen duten osasun arloko jarduerak, hala nola, indizioak jartzea, intsulina edo heparina ematea, tentsioa hartzea, zundak eta zarakarrak tratatzea, ezagutza espezifikoa eskatzen duten botikak ematea eta horien antzerakoak.\n— Etxean konponketa handiak egitea: margotzea, etab.\n6. artikulua. Zerbitzuaren aldaera: atsedenerako zerbitzua.\nAtsedenerako zerbitzua zaintzaile nagusiarentzat; mendekotasun egoeran edo egoera horretan egoteko arriskuan dagoen pertsona aldi batez EELZn sartuz edo zerbitzu horretan ordura arte eskaintzen zen laguntzaren intentsitatea aldi batez areagotuz.\n7. artikulua. Etxez etxeko laguntza zerbitzuaren ezaugarriak.\nEtxez etxeko laguntza zerbitzua onuradunak lo egiten duen edo/eta eguna igarotzen duen tokian (ingurunean) emango da, Urretxuko udalerrian.\n1) Laguntza emateko egunak.\nOro har, urteko egun guztietan emango da zerbitzua, jarraibide teknikoen arabera.\n2) Zerbitzuaren intentsitatea.\nZerbitzuaren denbora mugak erabiltzaileen beharrizanen banakako ebaluazioaren arabera zehaztuko dira. gehienez ere, asteko hogeita zortzi orduko laguntza emango da. gehieneko hori malgutasunez banatu ahal izango da, baldin eta profesionalen irizpideen arabera malgutasun hori beharrezkoa bada erabiltzaileak etxean jarraitzea errazten edo/eta ahalbidetzen duten zaintzak osatzeko edo/eta ordezkatzeko.\nOrduak 15 minutu baino gutxiagokoak ez diren tarteetan banatuko dira, eta sarrera bakoitzean zerbitzuak gutxienez 30 minutuko iraupena izango du; fakturatutako ordu edo tarte bakoitza lanean egindako denborari dagokiola ulertuz.\n3) Laguntzaren ordutegiak.\nZerbitzuaren ordutegia malgua da; nagusiki, 07:00etatik 22:00etarako ordutegiaren barruan emango da.\nNolanahi ere, zerbitzuaren ordutegia zabaldu egin ahal izango da, balioespen teknikoaren arabera, muga batzuen barruan.\n— Laguntza pertsonalari dagokionez, udal teknikariek zehaztuko dute ordutegia, laguntza eskatzailearen ohiko ordutegiak eta beharrizanak kontuan hartuta.\n— Etxeko laguntzari eta gizarte laguntzari dagokien zerbitzuetarako, udal teknikariek zerbitzua ematen duen enpresarekin batera zehaztuko dute ordutegia, zerbitzu horiek ematen dituzten langileen ordutegien arabera.\nII. KAPITULUA. ERABILTZAILEAK\nOro har, ondorengo profila izango dute zerbitzu honen erabiltzaileek: autonomia galeraren edo ahultasun egoeraren ondorioz, norberaren etxebizitzan bizitzen jarraitu ahal izateko eguneroko bizitzako oinarrizko jarduerak egiteko laguntza –aldi batekoa nahiz iraunkorra– behar duten pertsonak edo/eta familiak.\ngizarte zerbitzuen euskal sisteman, gizarte zerbitzuen euskal sistemaren prestazio eta zerbitzuen zorroari buruzko 185/2015 dekretuak ezartzen duenari jarraituz, mendekotasun egoeran edo mendekotasuna jasateko arriskuan dauden pertsonei zuzendutako zerbitzua da etxez etxeko laguntza zerbitzua.\nHonako pertsona edo/eta familia hauek ere izan daitezke etxez etxeko laguntza zerbitzuaren erabiltzaileak:\n— Beren kasa moldatzeko zailtasunak direla medio eguneroko bizitzako oinarrizko jarduerak edo/eta jarduera instrumentalak gauzatzeko laguntza behar duten pertsonak.\n— Familiek zaindu ezin dituzten edo behar duten zaintza eta arreta eman ezin dieten adingabeak.\n— Zama astunegia, harreman gatazkatsuak, gizarte egoera egongaitzak edo/eta gaixotasun fisiko edo/eta psikikoen ondoriozko arazoak dituzten familiak edo pertsonak, eguneroko bizitzako jardueretarako laguntza partziala edo erabatekoa behar dutenak.\n— Aldi bateko gaixotasun edo gaixotasun terminal batek jotako pertsonak, gaixotasunaren ondorioz eguneroko bizitzako jardueretarako beste norbaiten laguntza behar dutenak.\n— Kasuaren arduradunaren iritziz eta haren irizpideei jarraituz zerbitzu honen arreta jasotzea dagokien pertsona edo/eta egoerak, gizarte zerbitzuen zuzendaritzak baimenduak.\nEskaria talde batek eginez gero, taldeko kide guztiek bete beharko dituzte zerbitzuan sartzeko baldintzak.\nZerbitzuaren titular bat izendatuko da, onuradun guztiak ordezkatzeko; titularra hil eginez gero, egoitza zentro batean sartuz gero edo bizitokia aldatuz gero, bizikidetza unitateko beste onuradun batek hartuko du titulartasuna.\nTitulartasuna aldatzean, berriro ebaluatuko dira beharrizanak, gizarte-familia egoera eta egoera ekonomikoa.\n9. artikulua. Zerbitzuan sartzeko baldintzak.\nAurrez aipatutako talde horietako bateko kidea izateaz gainera, honako baldintza hauek bete beharko ditu eskatzaileak:\n9.1. Baldintza administratiboak:\n— Eskaria egiten den datan Urretxuko udalerrian erroldatuta egotea, eta hartan erroldatuta jarraitzea. teknikariek hala proposatuz gero, baldintza hau betetzetik salbuetsita geldituko dira senitartekoen etxeetan txandaka bizi diren pertsonak.\n9.2. Beharrizanari buruzko baldintzak:\n— Dagokion etxebizitzan bizitzea, izan hura norberarena nahiz zaintzaile nagusi gisa diharduen senitarteko batena.\n— Etxebizitzaren edo ingurunearen egoerak ez eragoztea edo zailtzea erabiltzailea han egotea eta ez jartzea arriskuan erabiltzailea nahiz etxez etxeko langileak.\n— Hala behar izanez gero, etxebizitzan baldintza egokietan bizitzeko behar adina laguntza izatea, EELzren prestazioarekin batera.\n— Osasun edo gizarte-osasun erakundeetan iraunkorki arreta jasotzea eskatzen duen osasun egoeran ez egotea.\n— Gaixotasun infekto-kutsakor edo buru gaixotasun bat izanez gero, uko ez egitea dagokion tratamendua hartzeari.\n— Jokabide asaldurarik izanez gero, etxez etxeko langileentzako arriskutsua ez izatea.\n10. artikulua. Erabiltzaileen eskubideak.\nGizarte zerbitzuei buruzko abenduaren 5eko 12/2008 legearen 9. artikuluaren arabera, etxez etxeko laguntza zerbitzuaren erabiltzaileen eskubideak dira:\n— EAEko hizkuntza ofizialetatik edozeinetan zerbitzua jasotzea.\n— Zerbitzu ematea eta haren intentsitatea aldatzeko eskaria egitea.\n— Zerbitzuaren baldintzen aldaketen berri aldez aurretik jasotzea.\n11. artikulua. Erabiltzaileen betebeharrak.\nGizarte zerbitzuei buruzko abenduaren 5eko 12/2008 Legearen 19. artikuluan ezarritakoaz gainera, etxez etxeko laguntza zerbitzuaren erabiltzaileak behartuta egongo dira:\n— Zerbitzuan parte hartzen duten profesionalen lana erraztera, haiek laguntzera eta zuzen eta errespetuz tratatzera.\n— Egoera sozio-ekonomikoa balioesteko beharrezko dokumentuak gizarte langileari ematera eta balioespena nahiz jarraipeneko bisitak egiteko etxean sartzen uztera.\n— Zerbitzua jaso bitartean gaixotasun infekto-kutsakor bat harrapatuz gero, udal teknikariei horren berri ematera, etxez etxeko laguntzaileek hartu beharreko babes neurriak hartu ahal izan ditzaten.\n— Osasun egoerak hala eskatuz gero, behar den orotan joatea osasun erakundeetara.\n— Aurrez hitzartu gabeko inolako prestaziorik ez eskatzera, eta ez eskatzera, halaber, udal ebazpenak barne hartzen ez dituen pertsonentzako arreta.\n— Etxez etxeko zerbitzuko langileak zerbitzua ematen ari diren bitartean etxean egotera, bestelako berariazko baimenik eta agindu teknikorik ezean.\n— Zerbitzua etetea dakarten lekualdatzeen berri aldez aurretik ematera.\n— Udal teknikariei behar adinako aurrerapenaz jakinaraztera eskaintzen den zerbitzua ematean inolako aldaketarik eragin lezaketen bat-bateko gorabehera pertsonalak.\n— Etxez etxeko langileen esku uztera esleitutako etxeko lanak egiteko eta laguntza pertsonala emateko beharrezko tresnak eta materialak.\n— Etxez etxeko langileek beren egitekoak behar bezala ez betez gero udal zerbitzu teknikoei irregulartasun horien berri ematera.\n— Dagokion epean ordaintzera emandako zerbitzu bakoitzari dagokion prezio publikoa/tasa, nahiz eskatzaileari egotz lekizkiokeen arrazoiak direla medio gauzatu gabe gelditutako zerbitzuei dagokiena, baita zerbitzua aldi batez eten izanaren ondorioz zerbitzuaren erreserbari dagokiona ere.\n— Udal zerbitzu teknikoei jakinaraztera bere egoera sozio-ekonomikoan gertatutako aldaketa adierazgarri oro.\n— Udal langile teknikoei jakitera ematera prezio publikoa/tasa ordaintzeko erabiliko den banku erakundea eta kontu korrontearen zenbakia.\n— Gipuzkoako foru aldundiari mendekotasunaren balioespena edo/eta ezgaitasunaren kalifikazioa egin dezan eskatzera.\nBetebehar horietakoren bat huts eginez gero, zerbitzua eteteko edo iraungitzeko prozedura abian jarriko da, arautegi honetan araututako prozedurarekin bat etorrita.\nIII. KAPITULUA. ZERBITZUAN SARTZEKO PROZEDURA\n1. ATALA. Eskatzaileen zerrendan sartzea\nZerbitzuaren eskatzaileen zerrenda da zerbitzua esleitzeko lehentasuna antolatzeko baliatuko den tresna. lehentasuna, zerbitzuan sartzeari buruz I. eranskinean zehaztutako baremoa aplikatuz lorturiko puntuazioaren arabera finkatuko da.\nArautegi honetan araututako etxez etxeko laguntza zerbitzuaren eskatzaileen zerrendan sartzeko, aldez aurretik eskaria egin behar dute interesdunek edo, hala dagokionean, bizikidetza unitateko kide guztiek, inprimaki formalizatua erabiliz. ondoren, organo eskumendunari helaraziko zaio inprimakia, eskatzaileak sinatuta. udalak xede horretarako berariaz gaitutako erregistroetan edo administrazio publikoen administrazio prozedura erkidearen urriaren 1eko 39/2015 legean aurreikusitako moduan edo erregistroetan aurkeztu beharko da eskaria.\nInteresdunak prozesuaren edozein unetan bertan behera utz dezake eskaria, idatziz. hala eginez gero, artxibatu egingo da espedientea.\nEra berean, gizarte langileak txostena egin ahal izango du espedientea artxibatzeko, baldin eta eskatzaileak edo haren ordezkariak hitzez adierazten badu eskaria bertan behera utzi nahi duela.\n14. artikulua. eskariarekin batera aurkeztu beharreko dokumentazioa.\nEskariekin batera, honako agiri hauek aurkeztu behar dira:\n— NANaren fotokopia, edo beste edozein nortasun agiri baliokiderena.\n— Familia liburua, baldin eta bizikidetza unitatean 18 urtetik beherako adingaberik badago.\n— Mendekotasun edo/eta ezgaitasunen balioespena, baldin eta beste autonomia erkidego batean egina bada eta espedientea oraindik Gipuzkoako foru aldundira aldatu gabe badago.\n— Mediku txostena, gizarte zerbitzuek beharrezkoa dela iritziz gero.\n— Zaintzaren onuraduna adingabea edo ezgaitasuna duen pertsona bat izanez gero, legez edo izatez, ordezkaritzaren egiaztapena (adingabeak badira: familia liburua, gurasoen eta seme-alaben arteko neurrien edo tutorearen izendapenaren dokumentua; ezgaitasuna duten pertsonak badira: tutorearen izendapenaren ebazpena edo izatezko zaintzailearen dokumentua, ereduari jarraituz egina).\n— Egoera ekonomikoari buruzko datuak (zerbitzuaren onuradun diren pertsona guztiei dagokien dokumentazioa).\n— Eskaria egin aurreko lau urteei buruzko ondasun higigarrien eta higiezinen zinpeko aitortza.\n— Pertsona fisikoen errentaren gaineko zergaren azken aitorpenaren fotokopia, edo, bestela, ogasunaren ziurtagiria, eskatzaileak aitorpena egiteko derrigortasunik ez duela egiaztatzen duena (ez da agiri hori aurkeztu beharrik izango aitortutako azken ekitaldian Gipuzkoako zergaduna izanez gero).\n— Eskaria egiteko unean edozein kontzepturengatik jasotzen ari diren diru sarreren egiaztagiria: pentsioak eta gizarte aurreikuspeneko prestazio publiko, pribatu nahiz atzerrikoak, nominak, enpresa jardueren etekinak, etab.\n— Kapital higiezinen etekinengatiko diru sarreren ziurtagiria, halako etekinik balego.\n— Banku posizio eguneratuen eta kapital higigarriaren etekinen ziurtagiria.\n— Gipuzkoako lurraldetik kanpoko jabetzen katastro balioaren eta titulartasunaren egiaztagiria.\n— Ezarritako prezioari dagokion hileko ekarpena ordaintzeko erabiliko den banku erakundea eta kontu korrontearen zenbakia.\n— Udaleko gizarte zerbitzuek interesekotzat jotzen duten beste edozein dokumentazio.\nEskatzaileak bere egoera balioesterik nahi ez badu edo modu frogagarrian egiaztatzen ez badu, ulertuko da uko egiten diela itxaron zerrenda –halakorik balego– osatzeko baremoan bere egoera ekonomikoa kontuan hartzeari, baita zerbitzua ordaintzeko eskaintzen diren laguntzei ere. hala, zerbitzua jasotzeko ezarritako gehieneko tarifa ordaintzera behartuta egongo da.\nAdministrazio publikoen administrazio prozedura erkidearen urriaren 1eko 39/2015 legearen 8.3 artikulua aplikatuz, herritarrak salbuetsita daude aurreko agiriak aurkeztetik, baldin eta administrazioaren esku badaude. xede horretarako, dagokion agiria noiz eta zer organoren aurrean aurkeztu zituzten adierazi beharko dute interesdunek. udalak agiri horiek eskuratu ezin izanez gero, berriro eskatu ahal izango diote interesdunari horiek aurkezteko.\nEskariarekin batera aurkeztutako dokumentazioa osatugabea bada edo akatsen bat badago, eskatzaileari 10 eguneko epea emango zaio dokumentazioa osatzeko edo antzemandako akatsak zuzentzeko. hala egiten ez badu, eskariari uko egin diola ulertuko da.\nEskatzaileak eta, hala badagokio, bizikidetza unitateko gainerako kideek baimena ematen diote udalari datuak egiaztatzeari edo dagozkion datuak biltzeari begira egin beharreko izapideak egiteko. arautegi honetan ezarritako baldintzak betetzen diren egiaztatzeko eta, hala dagokionean, zerbitzua finantzatzeko baldintza eta baliabide ekonomikoak egiaztatzeko besterik ezingo dira erabili datu horiek.\nDatuak faltsutzeak eta ezkutatzeak zerbitzuaren eskatzaileak eskatzaile izaera galtzea ekarriko dute, horregatik egotz lekizkiokeen beste erantzukizun batzuen kalterik gabe.\nErabiltzaileen beharrizanen ebaluazioa eta gizarte txosten-proposamena egiteko, Gizarte Zerbitzuen 12/2008 Legean bildutako zehaztapenak hartuko dira kontuan.\nA. Beharrizanen ebaluazioa.\n— Balioespena eta ebazpen proposamena eskatzailearen etxebizitzari (edo, hala dagokionean, txandakako etxebizitzari) dagozkion udaleko gizarte zerbitzuetako gizarte langintzako teknikariek egingo dituzte.\n— Langile teknikoek dokumentazioa aztertuko dute, eta elkarrizketak, etxeko bisitak eta egoera bakoitzean zer beharrizan dauden balioesteko egin beharreko izapide guztiak egingo dituzte.\nB. Gizarte txosten-proposamena.\nGizarte langintzako zerbitzu teknikoek arauzko gizarte txosten bat egingo dute, honako alderdi hauei buruz:\n— Zerbitzuan sartzeko baldintzak betetzea eta eskaria aurkeztea.\n— Hala dagokionean, baldintzak betetzetik salbuesteko proposamen arrazoitua.\n— Eskatzailearen eta, hala dagokionean, bizikidetza unitatearen egoera pertsonal, familiar eta sozialak.\n— Esku-hartzearen onuradunak, emango den zerbitzu mota, asteko ordu kopurua eta egunak, proposatzen den zerbitzuak barne hartzen dituen egitekoak eta haren iraupena.\n— Hala dagokionean, ezohiko zerbitzuak emateko proposamen arrazoitua.\n— Eskatzaileak zerbitzua jasotzeko ordaindu beharreko orduko prezioa.\n— Hala dagokionean, zerbitzua ukatzeko proposamen arrazoitua.\n16. artikulua. Ebazpena.\nEskaria aztertu eta balioespena egin ondoren, udaleko organo eskumendunari helaraziko zaio, hark ebazpen arrazoitua eman dezan; ebazpen horretan, eskatutako zerbitzuan sartzea onetsi edo ezetsiko da.\nEbazpena emateko bi hilabeteko gehieneko epea dago eskaria udal erregistroren batean sartzen denetik kontatzen hasita. epe hori eten egingo da eskarien akatsak zuzentzea eskatuz gero; jakinarazpena egiten denetik eskatutakoa betetzen denera bitartean iraungo du etenaldiak, edo, hala badagokio, emandako epea igarotzen denean, edo Gipuzkoako foru aldundiari eskatzailearen autonomia balioesteko txostena eskatu behar zaionean, bestela, baita administrazio publikoen administrazio prozedura erkidearen urriaren 1eko 39/2015 legearen 22. artikuluan aurreikusitako gainerako egoeretan ere.\nAurreko atalean aurreikusitako epean berariazko ebazpenik eman ez bada, eta ebazpena emateko derrigortasunaren kalterik gabe, eskaria ezetsi dela ulertu ahal izango da, eta interesdunak aukera izango du aukerako berraztertzeko errekurtsoa edo administrazioarekiko auzi errekurtsoa ezartzeko.\nEbazpen positiboa izanez gero, honako alderdi hauek adierazi behar ditu:\n— Eskaria zerbitzu eskatzaileen zerrendan sartzea.\n— Prestazioaren onespena, honako hauek zehaztuz: zerbitzuaren iraupena, mota, intentsitatea eta kostua, baita onuradunari dagokion ekarpen ekonomikoa ere.\nEbazpen negatiboa izanez gero, eskaria ezesteko arrazoiak azaldu beharko ditu, eta honako kasu hauetan izango da bidezkoa:\n— Arautegi honetako 9. kapituluan zerbitzuan sartzeari buruz adierazitako baldintzak ez betetzea.\n— Eskatzaileak, bere kasa edo/eta senitarteko edo/eta beste baliabide pertsonalen bidez behar bezala estali ahal izatea eskarian argudiatutako beharrak.\n— Zerbitzua emateko eskumena beste administrazio publiko batena izatea, prestazio motagatik edo eskatzailearen bizitokia kokatuta dagoen tokiagatik.\n— Zerbitzua emateak erabiltzaileari nahiz zerbitzua ematen duten langileei arrisku fisikoak edo/eta psikikoak ekar diezazkiokeela balioestea.\n— Behar bezala argudiatutako beste arrazoi batzuk.\nEzespenezko ebazpena legez ezarritako epeetan eta formalitateak betez jakinarazi beharko da, eta aukerako berraztertzeko errekurtsoa ezarri ahal izango da haren kontra organo eskumendunaren aurrean, baita zuzenean haren aurka egin ere, administrazioarekiko auzien jurisdikzio ordenaren aurrean, legez ezarritako epe eta baldintzetan.\nOnespenezko ebazpena zerbitzua ematen duen erakundeari ere helaraziko zaio, hark ebatzitakoa betetzen has dadin jakinarazpenetik 7 egun naturaleko epearen barruan.\n17. artikulua. Premiazko egoerak.\nAparteko izaeraz, premia larri edo muturreko premia duten kasuei erantzuteko, prestazioa berehala ematen hastea proposatuko dute udaleko gizarte zerbitzuek.\nUdaleko gizarte zerbitzuek zerbitzua ematen duen erakundeari jakinaraziko diote zerbitzuaren premiazko izaera, eta jakinarazpena jasotzen duenetik 24 orduko epearen barruan zerbitzua gauzatzen hasiko da erakunde hori.\n15 egun naturaleko epean, gehienez ere, premiazko eskaritzat hartutako eskaria ohiko prozeduraren arabera izapidetuko da.\n2. ATALA. Zerbitzuaren onespena eta zerbitzurako sarbidea\n18. artikulua. Zerbitzuaren onespena.\nI. eranskinean adierazitakoaren arabera jasoko da zerbitzuaren onespena.\nIV. KAPITULUA. ‑ZERBITZUAREN EGOKITZAPENA ETA JARRAIPENA\n19. artikulua. Jarraipena eta ebaluazioa.\nGizarte langintzako teknikariek jarraipen iraunkorra egingo dute zerbitzuak onuradunen beharrekiko duen egokitasunari buruz; jarraipen horren bidez, dagozkien aldaketak proposatuko dituzte, eta proposatutako helburuak lortzen ari diren ebaluatuko dute onuradunekin lankidetzan. jarraipena egiteko, egoki irizten zaionean onuradunaren etxera bisitak egitea eta aldian-aldian etxez etxeko laguntzaileekin harremana izatea aurreikusten da.\nAldizkako ebaluazioak egin ahal izango dira, onuradunak hala eskatuta, zerbitzua ematen duen erakundeak hala eskatuta nahiz protokolo eta kontratuetan ezarritako moduan.\n20. artikulua. egokitzapena.\nZerbitzuan sartu ondorengo hiru hilabeteak erabiltzaileak zerbitzuaren ezaugarri eta funtzionamendura egokitzeko alditzat hartuko dira. erabiltzailearen erreferentziazko gizarte langileek edo/eta zerbitzuak kudeatzen dituzten enpresetako profesionalek etengabe izango dute harremana erabiltzailearekin, gorabeheraren bat sortuz gero egokitzapena lortzeko bilatu beharreko konponbideak bilatzeko.\nHarekin batera irtenbideak bilatzen saiatu arren erabiltzailea zerbitzura edo zerbitzua erabiltzailera egokitzeko zailtasunak daudela edo zerbitzuak erabiltzailearen beharrak behar bezala estaltzen ez dituela ikusiz gero, udaleko gizarte zerbitzuek proposamen bat egingo dute, zerbitzuari dagozkion langile teknikoek edo/eta zerbitzua kudeatzen duen enpresak aurrez egindako txostena kontuan hartuta.\nProposamen hori erabiltzaileari helaraziko zaio, eta 15 eguneko tartea emango zaio alegazioak aurkezteko.\nUdaleko gizarte zerbitzuek, alegazioak aztertu ondoren, behin betiko proposamena egingo diote organo eskumendunari, hark ebazpen arrazoitua eman dezan. erabiltzailea zerbitzutik ateratzea ebatziz gero, beste bide bat eskainiko zaio, halakorik balego.\nV. KAPITULUA. ZERBITZUA ETETEA ETA IRAUNGITZEA\n21. artikulua. Zerbitzua etetea eta iraungitzea.\nDagokion espedientea bideratu ondoren, organo eskumendunak ebazpena eman eta udaleko gizarte zerbitzuek hala proposatuta, zerbitzua aldi batez etetea erabakiko da, interesdunak esateko duena entzun eta gero. erabiltzaileari eta, hala dagokionean, zerbitzua ematen duen erakundeari emango zaie ebazpen horren berri, legeak ezarritako epe eta baldintzak beteta.\nArrazoi hauengatik etengo da etxez etxeko laguntza zerbitzua:\n— 10. artikuluan erabiltzaileei ezarritako betebeharren batean huts eginez gero, hutsegite hori zerbitzua iraungitzeko arrazoia ez bada. ofizioz abian jarriko da etena.\n— 9. artikuluan ezarritako baldintzetakoren bat aldi baterako galduz gero. ofizioz nahiz erabiltzaileak hala eskatuta abian jarriko da etena.\n— Ezusteko arrazoiak direla medio erabiltzailea etxean ez badago, honako egoera hauetan, esaterako:\n1. Erabiltzailea erietxean ingresatzea.\n2. Erabiltzailea gizarte-osasun baliabideetan sartzea.\n3. Medikuarengana edo/eta tratamendua hartzera joan behar izatea.\n4. Senitartekoen etxeetan txandaka bizi izatearen ondorioz beste etxebizitza batera joan behar izatea.\nErabiltzaileak hala eskatuta abian jarriko da etena.\nEtenaldia 3 hilabetekoa izango da, gehienez ere.\n— 45 eguneko gehieneko aldian, honako egoera hauetan:\n— Etxeko laguntza eskatzea eragin zuten egoerak aldatzea eta laguntza behar izateko arrazoia desagertzea.\nProfesionalen aburuz egokia izanez gero, luzatu egin ahal izango dira epe horiek.\nZerbitzua eteteko arrazoia erabiltzailea etxean ez egotea bada eta zerbitzua eteteko finkatutako epea igarota erabiltzailea etxera itzultzen ez bada, zerbitzua iraungi egingo da.\nDagokion espedientea bideratu ondoren, organo eskumendunak ebazpena eman eta udaleko gizarte zerbitzuek hala proposatuta, zerbitzuaren bajak zehaztuko dira, interesdunak esateko duena entzun eta gero. onuradunari eta zerbitzu emaileari emango zaie ebazpen horren berri.\nArrazoi hauengatik iraungiko da etxez etxeko laguntza zerbitzua:\n— Erabiltzaileak uko egitea.\n— Zerbitzua emateko aurreikusitako epea amaitzea.\n— Erabiltzailearen heriotza.\n— Erabiltzailea beste udalerri batera lekualdatzea, senitartekoen etxeetan txandaka bizi denean izan ezik.\n— Erabiltzailea beste baliabide edo programa batean sartzea.\n— Zerbitzua emateko arrazoia desagertzea.\n— Zerbitzua emateko kontuan hartu beharreko datuak ezkutatzea edo faltsutzea.\n— Zerbitzuan sartzeko eskatutako baldintzaren bat betetzeari uztea.\n— Zerbitzuaren jarraipenerako eskatutako dokumentazioa ez ematea.\n— Egoera sozio-ekonomikoan aldaketaren bat gertatuz gero 30 eguneko epean horren berri ez ematea.\n— Kasuaren arabera finkatutako aldi baterako etenaren epea amaitutakoan etxebizitzara ez itzultzea.\n— Zerbitzua ematen duten langileei eraso fisiko edo psikologikoa egitea.\n— Arautegi honetan ezarritako erabiltzaileen betebeharrak behin eta berriz huts egitea.\n— Bizikidetza unitateko kideen eta gizarte langintzako teknikarien edo zerbitzua ematen duten langileen arteko lankidetzarik eza. arrazoi hau argudiatzeko, aldez aurreko balioespena egin behar dute gizarte zerbitzuek.\n— Erabiltzailearentzat nahiz zerbitzua ematen duten langileentzat arrisku fisikoak eta/edo psikikoak egotea. arrazoi hau argudiatzeko, aldez aurreko balioespena egin behar dute gizarte zerbitzuek.\nZerbitzua iraungitzeko ebazpena jaso ondoren erabiltzaileak berriro zerbitzua jaso nahi izanez gero, beste eskari bat egin beharko du, eta arautegi honetan zehaztutako moduan izapidetuko da.\nZerbitzua iraungiz gero erabiltzaileak zerbitzuari dagokion ordainketaren bat egin gabe edukiz gero, berriro zerbitzua eman aurretik ordaintzea eskatuko zaio.\nVI. KAPITULUA. ZERBITZUAREN ARAUBIDE EKONOMIKOA\n22. artikulua. Prezio publikoa.\nZerbitzuaren enpresa esleipendunak kobratuko dituen prezioak etxez etxeko laguntza zerbitzua esleitzean zehaztuko dira. organo eskumendunak urtero eguneratuko ditu prezioak, hala dagokionean, zerbitzua esleitzeko baldintzetan zehaztutako igoeren arabera.\nEz zerbitzua ematen duten langileek, ez enpresa esleipendunak, ezingo dute onartu inolako dohaintza edo ordainketa gehigarririk, aurreko paragrafoan ezarritakotik kanpo. enpresa esleipendunaren ardura izango da baldintza hori betetzen dela zaintzea.\nAurreko ataletan ezarritakoari jarraituz erabiltzaileak ordaindu beharreko etxez etxeko zerbitzuaren prezioa unean-unean horri buruz indarrean dagoen udal arautegiaren arabera zehaztuko da.\n23. artikulua. finantzaketa.\nZerbitzuak honela finantzatuko dira:\n— Onuradunak zerbitzua finantzatzen parte hartu beharko du. hain zuzen ere, bere gain hartu behar du bere ahalmen ekonomikoa kontuan hartuta organo eskumendunak emandako ebazpenean ezarritako zenbatekoari dagokion ekarpena ordaintzeko konpromiso sinatua. nahitaezko betebeharra izango da zerbitzua ematen hasteko.\n— Urretxuko udalak ordainduko du orduko prezioaren zenbatekoa, onuradunak ordaindu beharreko orduko ekarpena kenduta. onuradunak ordaindu beharreko ekarpena 24. artikuluaren, ii. eranskinean zehaztutako ekarpenen baremoaren eta arlo honi buruz indarrean dagoen udal arautegiak dioenaren arabera kalkulatuko da.\n24. artikulua. Zerbitzuaren erabiltzailearen ekarpena.\nArautegi honetan araututako zerbitzuen erabiltzaileek zerbitzuaren kostuaren ehuneko bat ordaindu beharko dute; ehuneko hori kalkulatzeko, beren ahalmen ekonomikoa kontuan hartuko da, Ii. eranskinak eta arlo honi buruz indarrean dagoen udal arautegiak diotenaren arabera.\nErabiltzaileen ekarpena elementu horien arabera finkatuko da, Ii. eranskinean eta gai honi buruz indarrean dagoen udal arautegian zehaztutakoari jarraituz.\nAhalmen ekonomikoari buruzko datuak faltsutu edo ezkutatuz gero, artxibatu egingo da zerbitzua jasotzeko eskaria, edo, erabiltzailea aldez aurretik laguntza jasotzen ari bazen, iraungi egingo da zerbitzua, gertaera horietatik erator litezkeen erantzukizunen kalterik gabe. udalak prezioa ordaintzeko laguntzaren bat edo hobariren bat eman badio erabiltzaileari, diru laguntzak banatzeari buruzko udal ordenantzan diru laguntzak itzultzeko araututako prozedura abian jarriko da.\nZerbitzuen erabiltzaileak eta, hala dagokionean, haien legezko ordezkariak behartuta daude familia unitatearen errentan, ondarean edo kideen kopuruan gertatutako aldaketak edo banakako ekarpenak zehaztean eragina izan dezakeen edozein gorabehera udalari jakinaraztera, 30 eguneko epean. horren ondoriozko aldaketa ekonomikoek hurrengo hilabetean izango dute eragina.\nErabiltzaile bakoitzari dagokion banakako ekarpenak aldatzea eragin lezakeen aldaketaren bat gertatuz gero erabiltzailearen baldintzetan edo egoeran, ofizioz berrikusiko da ekarpena, udal zerbitzu teknikoek edo erabiltzaileak nahiz haren ordezkariak hala eskatuta, horri buruzko udal arautegian ezarritako moduan.\nEtxez etxeko laguntza zerbitzuaren bidez, erabiltzaileek beren etxe eta ingurune komunitarioan jarraitzeari begirako esperientzia/jarduera/prestazio berri eta berritzaileak abian jarri ahal izango dira.\nArautegiaren laburpen bat prestatuko da, erabiltzaileei banatzeko.\nArautegi hau etxez etxeko laguntza zerbitzua jasotzeko eskari berri guztiei aplikatuko zaie.\nIndargabe gelditzen dira arautegi honetan xedatutakoarekin kontraesanean dauden edo haiei kontra egiten dieten maila bereko nahiz apalagoko arau guztiak.\nAlkatetzari ahalmena ematen zaio arautegi hau aplikatu eta garatzeko eman beharreko arauak eman ditzan.\nArautegi hau Gipuzkoako Aldizkari Ofizialean argitaratu eta hamabost egunera sartuko da indarrean.\nZerbitzuan sartzeko baremoa\nSartzeko baremoak eskatzaileen zerrenda ordenatzeko irizpideak eta diagnostiko sozialaren arabera zerbitzurako sarbidea izateko lehentasunak finkatzen ditu.\nZerbitzuan sartzeko baremoari dagokionean, eskatutako zerbitzuak pertsona bati baino gehiagori eragiten badie, laguntza beharrizan handiena duen eskatzailearen egoera baino ez da aztertuko, egoera ekonomikoaren alderdiari dagokionez izan ezik; hain zuzen ere, egoera ekonomikoa zehazteko, bizikidetza unitateko kide guztien per capita errenta kontuan hartuko da.\nEguneroko bizitzako jarduerak egiteko laguntza beharra (Oinarrizko jarduerak)\nEguneroko bizitzako jarduerak egiteko laguntza beharra (Jarduera instrumentalak)\nBizikidetza eta gizarte sostengua\nEtxebizitza edo bizitokia\nI. Eguneroko bizitzako jarduerak egiteko laguntza beharra (oinarrizko jarduerak).\nPertsonek beren autonomia maila mantentzeari eta sustatzeari eta beren ohiko ingurunean bizi kalitate onarekin bizitzen jarraitzeari begira eguneroko bizitzako oinarrizko jardueretarako (jan, jantzi, norberaren garbitasuna...) behar duten laguntzaren zenbaterainokoa balioestea da xedea.\nBalioespen horretarako, MBBn lortutako puntuazioa erabiliko da, jarraian adierazten den moduan:\nLaguntza beharraren Baremoa\nEguneroko bizitzako jardueretarako laguntza beharraren puntuazioa (Oinarrizko jarduerak) (30 puntu gehienez)\nII. Eguneroko bizitzako jarduerak egiteko laguntza beharra (jarduera instrumentalak).\nPertsonek beren autonomia maila mantentzeari eta sustatzeari eta beren ohiko ingurunean bizi kalitate onarekin bizitzen jarraitzeari begira eguneroko bizitzako jarduera instrumentalak egiteko (etxetresna elektrikoak erabili, erosketak egin...) behar duten laguntzaren zenbaterainokoa balioestea da xedea.\nBaremo hau erabiliko da balioespena egiteko:\nJarduera instrumentalen Baremoa\nEtxetresna elektrikoak (garbigailua, mikrouhin labea, sukaldea, berogailua…) eta interkomunikazioko sistemak (irratia, telefonoa, telebista) erabiltzea.\nEtxeko lanak (hautsa kentzea, erratza pasatzea, ontziak garbitzea, ohea egitea, oheko arropa aldatzea, xurgagailua, lisatzea…).\nErosketak (elikagaiak, botikak, arropa, etxetresna elektrikoak…).\nJana prestatzea (otorduak prestatzea, prestatutako jana berotzea).\nIngurunean moldatzea (garraio publikoa erabiltzea, herrian egunez/gauez ongi orientatzea).\nIzapide ekonomiko-administratiboak eta osasunekoak (dirua ateratzea, ordainagiriak moldatzea, medikuarenera joatea…).\nEguneroko bizitzako jardueretarako laguntza beharraren puntuazioa (jarduera instrumentalak) (10 puntu gehienez)\nIII. Bizikidetza eta gizarte sostengua:\nPertsonak bere beharrizanak betetzeko duen laguntzaren zenbaterainokoa balioestea da xedea, eta honako aldagai hauen arabera egiten da balioespena:\n— Bizikidetza egoera: Bakarrik edo norbaitekin bizi den. Adineko beste bizikide batzuekin (senitarteko edo lagunekin) edo bestelako senitarteko edo lagunekin bizi den.\n— Sare informalik baduen ala ez, eta, edukiz gero, sare horretaz baliatzeko dituen aukerak (senitarteko edo/eta lagunak), eta sare horrek zer laguntza mota ematen dituen.\n1.- Bakarrik edo beste norbaitekin bizi den pertsona edo adingabea, babesgabetasun/bertan behera uzte egoeran dagoena: tratu txar fisiko edo psikikoak, abusu ekonomikoa, bertan behera utzita edo oinarrizko arretako zabarkeria larriko egoera.\n2.- Bakarrik edo beste norbaitekin bizi den pertsona, familia edo/eta gizarte laguntzarik gabea: ez duelako familia edo gizarte ingururik, ohiko zaintzaileak arrazoi objektiboak direla medio arretarik ematerik ez duelako, edo familia gatazka edo/eta desestrukturazio larria dagoelako. / Arrisku egoeran dauden adingabeak dituzten familiak.\n3.- Bakarrik bizi den pertsona, familia edo/eta gizarte sare oso murritza izanik bere laguntza beharra estaltzeko inola ere aski ez diren aldian aldiko laguntza batzuk lortzen dituena. / Zama handia duten edo gizarte egoera egongaitzean dauden familiak.\n4.- Bakarrik bizi den pertsona (edo mendekotasuna/ezgaitasuna duen norbaitekin bizi dena), familia edo/eta gizarte sareak laguntza batzuk ematen dizkion arren harengandik behar adinako laguntzarik jasotzen ez duena.\n5.- Beste norbaitekin (mendekotasuna duen norbaitekin) bizi den pertsona, familia edo/eta gizarte sarea eduki arren harengandik behar adinako laguntzarik jasotzen ez duena.\n6.- Bakarrik edo beste norbaitekin bizi den pertsona, erraz baliatzeko moduko familia edo/eta gizarte sarea duena.\nGizarte-familia egoeraren puntuazioa (20 puntu gehienez).\nIV. Etxebizitzaren edo bizitokiaren egoera.\nEtxebizitzaren edo bizitokiaren ezaugarrien balioespena egitean datza, ikusteko zenbateraino baldintza dezaketen pertsona bere kasa moldatzea, ingurunearen kontrola, aukeratzeko ahalmena eta ingurune horretan laguntza edo/eta sostengua jasotzeko aukera.\nIrisgarritasuna, bizigarritasuna eta ekipamendua dira kontuan hartzen diren aldagaiak, honako baremo honen arabera:\nEtxebizitzaren edo bizitokiaren Baremoa\nA. Eraikina, kanpotik\nØ Ez du irisgarritasun arazorik.\nØ Eskailerak igo edo jaitsi edo arkitektura oztoporen bat gainditu behar du etxebizitzara iristeko // Herrigunetik urrun dago, eta oinarrizko baliabideetara iristeko zailtasuna du.\nB. Eraikina, barrutik\nØ Eskailerak daude atarian, igogailura edo etxebizitzara iristeko, eta ez dago horiek saihesteko sistemarik // Ez du igogailurik.\nC. Etxebizitza, barrutik\nØ Ez dago arkitektura-oztoporik.\nØ Mugitzeko eta moldatzeko zailtasuna dakarten arkitektura-oztopoak daude, ez du segurtasun edo/eta egokitzapen neurririk.\nIrisgarritasuna, guztira (A+ B+ C)\nØ Ez du bizigarritasun arazorik.\nØ Mantentze egokia falta du.\nØ Egiturazko arazoak ditu (hezetasuna, komunik ez, sukalderik ez; espazio aski ez; itokinak; instalazio elektriko eta sanitario kaskarra).\nØ Oinarrizko ekipamenduari dagozkion elementu guztiak ditu, eta ongi dabiltza.\nØ Oinarrizko ekipamenduari dagozkion 4 elementu ditu, gutxienez, edo elementu guztiak izan arren baten bat ez dabil, baina konpontzeko aukera dago.\nØ Oinarrizko ekipamenduari dagozkion 4 elementu baino gutxiago ditu, eta/edo baten bat ez dabil eta ez dago erabiltzaileak konpontzeko edo berrezartzeko aukerarik.\nEtxebizitzaren egoeraren puntuazioa (10 puntu gehienez)\nV. Egoera ekonomikoa.\nEgoera ekonomikoa balioesteko, errenta hartuko da kontuan. Lanbide arteko gutxieneko errentaren % 230etik behera, diru sarreren 10. maila bereizten dira, puntu gehienekotik hasi eta puntu gutxienekora:\nEgoera ekonomikoaren Baremoa\n≤% 75 LAGS\n>% 190 LAGS\nEgoera ekonomikoaren puntuazioa (30 puntu gehienez)\nUrretxu, 2018ko irailaren 14a.—Jon Luqui Albisua, alkatea.


Plaza Berri ingurua; dendak, tabernak eta Genara maistra - Ahotsak.eus\nPlaza Berri ingurua; dendak, tabernak eta Genara maistra\nPlaza Berri ingurua; dendak, tabernak eta Genara maistra
Bera umea zenean Plaza Berrian zeuden taberna eta dendak: "Azpilkue", "Esperantxanekue"... Genara maistraren eskola ere bertan zegoen. Zapata dendaren ondotik atzeko kalera pasadizoa zegoen. Atzeko kalean "Ospeletxik" esaten zitzaien etxeak zeuden. Han ondoan artoak egin eta saltzen zituzten.
\nHizlaria(k): Aldazabal Larrañaga, Maite\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AZK-065-006 kodeko bideoa nahi duzula aipatzea: ahotsak@ahotsak.eus\nBera umea zenean Plaza Berrian zeuden taberna eta dendak: "Azpilkue", "Esperantxanekue"... Genara maistraren eskola ere bertan zegoen. Zapata dendaren ondotik atzeko kalera pasadizoa zegoen. Atzeko kalean "Ospeletxik" esaten zitzaien etxeak zeuden. Han ondoan artoak egin eta saltzen zituzten.\nData: 2020(e)ko martxoaren 06a\nGaia(k): Ohiturak eta bizimodua » Hezkuntza » Maisu-maistrak , Herria, azpiegitura » Herri-antolaketa » Kaleak, plazak , Herria, azpiegitura » Herri-antolaketa » Merkataritza, dendak (kokapena) , Aisia » Taberna giroa » Tabernak eta jatetxeak\nMatematikako irakasleak hika\nLanera joan aurretik xanpaina edo bermuta edateko ohitura


Film hau pertsonaia talde baten bizitzetan dauden suposizio multzo bat da… Zientzia espekulatibo batek edo zientzialari talde batek asmatutako lurralde bat ikertzen dute. Esploratzaileak eremu ezezagun horretara doaz, baina ez helburu profesionalekin, baizik eta beren oporrak pasatzera (batzuek denbora galtzea dela pentsatuko dute, beharbada). Bazkalondoko magia-trikimailuen filma ere bada, saihestu nahi izango genituzkeen ausazko topaketena, amaierarik gabeko siestena eta eguzkitako krema gehiegi botatzearena.\nEkoizpen-herrialdea: Espainia - Argentina\nGidoia: Magdalena Orellana\nFilmaketa-tokiak: Madril, Donostia (Espainia)\nDuela zenbait urte aukera izan nuen Europara migratu zuen nire familiaren zati batekin elkartzeko. Europarren ondorengoak ziren, 90eko hamarkadan Argentinan bizi zen krisialdi ekonomikoaren ondorioz, gure aitona-amonek egindako bidea kontrako noranzkoan egin zutenak. Italiara itzuli ziren. Inpresio kontraesankorra izan nuen; batetik, asimilatuta zeuden, baina, bestetik, deserrotzea sentitzen zuten. Bidaia hartan, nire lehengusu-lehengusinek haitzuloak ezagutzera eraman ninduten, eta nirekin partekatu zuten espazio horien esplorazioa.\nHan piztu zen espazioaren eta emozioen ikerketa uztartzen dituen film hau egiteko nahia.\nIraupena: 80 minutu, gutxi gorabehera.\nGidoia: Eduardo Crespo\nHizkuntza: Gaztelania, italiera\nFilmaketa-formatua: Digitala, 4K\nMANANTIAL irudimen poetikotik eratorritako ideia baten (ibai baten iturburuaren bila dabiltzan bi agureri buruzko narrazio alegorikoa) eta errealitatean ausaz jazotako egitate bat (nire aitak pairatutako gaixotasun luze eta konplexua) uztartzean sortu zen proiektu bat da. Genesi “mestizo” hori fikzioaren eta dokumentalaren arteko mugen haraindiko eremuan landu eta garatu behar den lanaren aurrekaria da. Filmaren izaera poetikoa ibai baten iturburuaren bilaketa frustratuan dago, inora eramaten ez duten bide nahasietan barna. Bide horretan, dena da nahasketa, harridura eta txundidura.\nGidoia: Manuel Muñoz Rivas\nFilmaketa-Tokiak: Cádiz, Sevilla, Córdoba, Jaén, Cazorla Mendilerroa\nNire film guztietan izan dira garrantzitsu haurren eta gurasoen arteko harremanak, gizartearen gaitzespena eta isolamendua. Zinemagile gisa, asko interesatzen zaizkit arruntak ez diren familietako dinamika intimoak. Nire lehen filmean, “A Letter for Sang-Ah”, bikoterik gabeko ama baten istorioa kontatu nuen, bere semea nola zaindu eta hazten duen ezkonduta ez dauden emakumeak baztertzen dituen gizarte batean. Nire azken dokumentalean, “Before the President” (postprodukzio-fasean dago une honetan), aita kartzelaratu dutelako banatuta dagoen familia baten istorioa kontatzen dut, eta justizia egiteko bizi behar duten itxaronaldi luzea. Beren ekintzen bitartez aktibista bihurtzen diren pertsona arruntak interesatzen zaizkit, baita ekintza horiek beren familia eta harremanetan duten eragina ere. Dan Daileyren antzeko ezaugarriak dituzten aktibistek erakartzen naute, ikusten dudalako egin nahi dutenaren balioa, emaitzak esperotakoak ez badira ere. Uste dut dokumentalak egiten ditugun zinemagileok ere antzeko galderak egin eta antzeko erantzun konplexuak jasotzen ditugula.\nFilmaketa-tokiak: Texaseko mendebaldea\n'Y así seguirán las cosas' nire aitona-amonen herria inguratzen duten zelaietan irudikatutako zinema-eszena bat oinarritzat hartuta hazten doan film bat da, konstelazio bat balitz bezala. Alabaina, irudi zehatz horrekin batera ikusiko duguna zoriaren esku egongo den prozesu bat izango da. Filma sortzeko bidean aurrera egiteko behar duguna bizitzak emango digulako esperantza ezinbesteko pieza izango da proiektua aurrera eramateko.\nIraupena: Film luzea (90 minutu, gutxi gorabehera)\nGidoia: Jesús Palacio eta Marina Palacio\nFilmaketa-formatua: Digitala, koloretan.\nFilmaketa-tokiak: Palentzia (probintzia), Espainia.


Irekia Eusko Jaurlaritza - Gobierno Vasco :: Arriolak ziurtatu du Euskadik ez duela galdu etxebizitza publikoak produzitzeko ekimena\nArriolak ziurtatu du Euskadik ez duela galdu…\n\nIñaki Arriola Sailburuak hitzaldia eman du Foro Europan Iturria: Irekia\n\nIñaki Arriola Sailburuak hitzaldia emango du Foro Europan Iturria: Irekia\n\n\n\n\n\n\n\nAzken biurtekoan soberan bete dira etxebizitza babestuaren hasierako eta amaierako helburuak\nEtxebizitza sailburuak, Iñaki Arriolak, ziurtatu du Etxebizitzaren 2010-2013 Plan Zuzentzailearen lehenengo biurtekoan Etxebizitza Sailak "soberan bete dituela etxebizitza babestu berriak hasteko helburu absolutuak", guztira 9.406 etxebizitza hasi direlako, etxebizitza librearen sustapenekoa baino kopuru handiagoa. Amaitutako etxebizitza babestuei dagokienez, 2011k errekor historikoa markatu du, 5.523 etxebizitza amaitu direlako.\n"Datu horiek frogatzen dute, administrazio publiko guztiek aurrekontu-egoera zaila bizi dugun arren, Euskadik ez duela galdu etxebizitza publikoak produzitzeko ekimena", esan du Arriolak Forum Europa Tribuna Euskadin hitz egin duenean.\nBirgaitzean ere, Plan Zuzentzailearen helburuak gainditu egin dira, 2010-2011 aldian Eusko Jaurlaritzak 35.829 laguntza-espediente onetsi dituelako.\nArriolak nabarmendu du birgaitzeko laguntzek ondorio ekonomiko handia daukatela, eragin zuzena daukatelako hornitzaile eta gremio txikien jardueran. "2010ean, Sailetik 20 milioi euro bideratu genituen programa horretara, eta, horren eraginez, 277 milioi euro baino gehiagoko bolumena mobilizatu zen birgaitze-obretan. Cerdá Institutuak egin duen azterlan baten arabera, birgaitzean zuzenean gastatutako euro bakoitzak 1,33 euroko zeharkako eragina eta 0,78 euroko eragin induzitua dauzka; beraz, horrek 857 milioi euroko guztizko eragin ekonomikoa dauka", azaldu du.\nSailburuak berriz esan du bere politikaren ardatz nagusia errentako etxebizitza bultzatzea dela. Horregatik, Sailak etxebizitzako aurrekontu-gaitasunaren % 65a errentara bideratzen du. Gainera, kontuan hartu behar da gaur egun etxebizitza-sustapenen finantzaketak zailtasun handiak dauzkala, bereziki errentako etxebizitzari dagokionez; zuzkidura-bizitokien eraikuntzak ere finantzaketa-zailtasun handiak dauzka. "Horrela, 2010ean errentako etxebizitza berriak hasteko helburuak soberan bete bagenituen ere, hori ez da posible izan 2011n; biurtekoaren produkzio-maila % 72an kokatu da, Planaren aurreikuspenei dagokienez", esan du.\nHori dela-eta, Sailak hutsik dauden etxebizitzak mobilizatzeko programen (BIZIGUNE) helburuak handitu ditu, 6.000 etxebizitzako kopurura iristeko, eta, laster, bitartekotza-programa berri bat jarriko du martxan alokairuan (ASAP), 3.000 etxebizitza mobilizatzeko.\nASAP programa berri horren bidez, Jaurlaritzak errentako etxebizitzen eskaintza sustatu nahi du merkatu libreko batez bestekotik behera egongo diren prezioetan. Horrela, jabeei, aseguruen bidez, errenta kobratzeko eta kalteak konpontzeko bermea emango zaie. Programa berri horri 39.000 eurorainoko diru-sarrerak dituzten pertsonek eta familiek erabili ahal izango dute.\nArriolak iragarri duenez, halaber, Eusko Legebiltzarrak etxebizitzari buruzko 2011ko apirilaren 13ko osoko bilkura monografikoan hartutako ebazpenak betetzeko, Saila elkarlanean ari da Legebiltzarreko Sozialisten Taldearekin proposamen bat zehazteko. Proposamen horren ildoa, hirigintzako plangintza, kudeaketa eta diziplina prozedurak sinpletzea da, eta horrez gain Udalei autonomia handiagoa ematea, udalen lurzoru ondareak benetako beharrizanetara egokitzea eta etxebizitza babestuen nahitaezko erreserbaren portzentajea ezartzean udalerri edo eskualde bakoitzaren benetako eskaria kontuan hartzea.\nAzaldu duenez, "Kudeatzen zailak diren esparruak garatu ahal izateko, hiria berritzearekin harreman zuzena daukaten kasuetan, (urbanizazio-kargen ziozko bideragarritasun defizitak, jarduera ekonomikoen lekualdaketa, ostatu emateen kostuak, etab.), uste dugu beharrezkoa dela eragiketa horiek bideragarri bihurtzeko kudeaketa tresnak txertatzea. Zalantzarik gabe interesgarriak dira gizartearen ikuspuntutik, hiriarentzat hiri-esparruak berreskuratzeari dagokionez, baina aurrera jarraituko badute, kudeaketaren indartze eta sustatze elementu horiek ezinbestekoak izango dira".\nintervencion_integra_lehend... behera kargatu (60 MB)\nrecursos_forum_europa_lehen... 30 MB\n2012_02_29_lehen_arriola_10... 600 KB (jpg)\n2012_02_29_lehen_arriola_10... 500 KB (jpg)\n2012_02_29_lehen_arriola_10... 700 KB (jpg)\nConferenc_FORUM_29-02-12.pdf 50 KB (application/pdf)\nPresentacion_del_Lehendakar... 30 KB (application/pdf)


Sagarraren zukua, upelera - Ikaztegieta - Tolosaldeko ataria\nEneritz Maiz Etxarri 2016-10-26 14:03\nSagarrandoak orain daude bete-beteta, eta sagardotegi guztiak berriz, muztioa dariola. Lehen lana sagarrak biltzea izan ohi da. Batzuk kixkia izango dute sagarrak saskiratzeko. Besteek, gerria gehiago makurtuta, eskuz bilduko dituzte sagarrak. Zakuak bete eta bete, sagar on guztiak bildu arte. Behin sagasti guztia bildu ostean, dolarera gerturatu beharko da. Zakuak hustu, eta sagarrak berriz banan bana begiratuz txarrak albo batera doaz eta onak uretan pasa eta gero, prozesua martxan jarriko da sagarrak joz.\nTxikitutako sagarrak pilatzen hastean lehen zukua aterako da. Gozoa. Prentsatu ostean, ordea, eta errekatxo baten moduan botako du muztioa. Hori guztia izango da upelera doana. Upela bete, eta itxarotea geratuko da. Sagardoak egin, egin behar du, eta horretarako hilabete batzuk behar ditu. Kolorea argitzeaz gain, zaporea ere guztiz aldatuko zaio. Gustuen araberakoa izan ohi da sagardo on eta txarraren artekoa. Urte berriarekin batera, eta plater on bat alboan hartuta, txotx egitea baino ez litzateke faltako.


Bilbao Tropikal 2003: Maria Creuza, Faudel, Bouhia, Los de Abajo, El Combo Linga, African Simba, Earl16 eta Basque Dub Foundation - bizkaie.biz\nEguraldi beroagaz bat eginik, Bossa Nova, Rai, Reggae eta erritmo latinoak zenbat-gura garagarrilaren 10etik 13ra bitartean\nAurten, Jaialdiko egun bakotxak erritmo zehatzak izango ditu ezaugarri: lehenengo egunean, hau da, garagarrilaren 10ean, eguenean Brasileko Bossa Nova erritmoakaz gozetako aukerea emongo deusku Maria Creuzak; hurrengo egunean, barikuan Rai musikearen txandea izango da eta antolatzaileek pare bat talde kontratau dabez: 'Faudel' frantziar-argeliar abeslaria, rap eta funk doinuak eta bestelako erritmo batzuk buztartzen dituana eta 'Bouhia' bertoko taldea, Euskal Herriko eta Afrika iparraldeko kideez osotutako taldea hain zuzen be. Garagarrilaren 12an erritmo latinoak jorratzen dabezan beste talde bi izango dira taula gainean: salsapunk estiloa lantzen dauen Mexikoko 'Los de Abajo' eta Madrileko 'El Combo Linga', flamenko, reggae eta ska doinuak nahastuz, zuzeneko ederrak eskaintzen dituan taldea. Jaialdiko azken egunerako, garagarrilaren 13rako reggae doinuak aukeratu dabez antolatzaileek eta hiru talde izango dira: 'African Simba' nigeriarrak, Earl16 jamaikarrak eta 'Basque Dub Foundation', Euskal Herriko eta Bretainia Handiko kideez osotutako taldea.\nAzken buruan, kontuan hartzekoa da musika kontzertuez ganera, bestelako ekitaldi batzuk be izango dirala: Erriberako Merkatuaren inguruan tailerrak, kalejirak kale animazinoko taldeakaz, musika tresna, argazki eta erropen erakusketak, artisautza zein dastaketa gastronomikoak...\nBilbao Tropikal 2003 Jaialdiko lehenengo kontzertua, garagarrilaren 10ekoa Arriaga Antzokian izango da eta sarrerea 6 eta 12 eurotan eskuratu zeinkie. Ganerako kontzertuak doan izango dira Bilboko San Frantzizko Auzoko Mariaren Bihotza Plazan.\nZortzigarren edizinoa dagoeneko eta esan daiteke "World Music" edo Munduko Musiken Europako Zirkuitoan ondo sustraitutako hitzordua dala Bilbokoa.\nBeste urte batez, Bilboko Udaleko Kultura eta Turismo Sailak antolatu dau Jaialdia eta asmoa nazinoarte mailako musika etnikoaren ordezkari garrantzitsuenak Bilbora ekarri eta uriko kultura aniztasuna sendotzea da. Horrezaz ganera, udako kultur egitarau betea eta kalidade handikoa eskaintzea lortu gura da. Orain arte, aurreko edizinoetan Cesaria Evora, Miriam Makeba, Youssou N'Dour, Cheb Mani, Burning Spear, Toots and the Maytals edo Carlinhos Brown lako artisten lana ezagutzeko aukerea egon da Bilbon eta, aurte be, musika etnikoaren edo "World Music" horren zaleak pozik geratuko diralakoan gagoz.\nBilbao Tropikal Jaialdia 1996an antolatu eben lehenengoz eta sasoi haretan musika latinoa nagusi izan bazan be, hurrengo urteotan Brasil, Karibe eta Afrikan jatorri daben beste musika edo erritmo batzuk sartzen joan dira.


“Unibertsitateen ekarpena ezinbestekoa da etorkizuneko Gipuzkoa eraikitzeko” - Mondraberri\n“Unibertsitateen ekarpena ezinbestekoa da etorkizuneko Gipuzkoa eraikitzeko”\nTestua eta argazkiak: Mondragon Unibertsitatea. 2018ko otsailak 13, asteartea.\nUnibertsitateek gaur goizean foru Jauregian egin den ekitaldi batetan berritu dute hitzarmena. Bileran egon dira, Foru Aldundia ordezkatzen, Markel Olano diputatu nagusia; Imanol Lasa, foru bozeramailea eta Gobernantza eta Gizartearekiko Komunikazioko diputatua; Ainhoa Aizpuru, Ekonomia Sustapen, Landa Ingurune eta Lurralde Orekako diputatua; eta Sebas Zurutuza, Kudeaketa Estrategiako zuzendaria. Unibertsitateen aldetik, Nekane Balluerka errektoreak eta Agustin Erkizia Gipuzkoako errektore-ordeak ordezkatu dute UPV/EHU; Deustu Unibertsitatetik, Jose Mª Guibert errektorea eta José Antonio Rodríguez Ranz errektore-ordeak hartu dute parte; Mondragon Unibertsitatetik, Vicente Atxa errektorea eta Jon Altuna errektore-ordea bertaratu dira; eta, azkenik, Tecnuneko Raul Anton zuzendaria eta José María Sarriegi zuzendariordea ere bileran izan dira.\nDeustuko Unibertsitateak, bere aldetik, Bizilagun Sareak eta Elkar-Ekin bezalako proiektuen garapenean jarraituko du lanean. Gainera, hirugarren sektoreko proiektu berritzaileetan hasiko da lan egiten, eta parte hartuko du Pasaian kokatuko den adinduen harretan erreferentziazko zentro izango denaren proiektuan.\nUnibertsitateko errektorek, José María Guibertek, Etorkizuna Eraikiz proiektuak duen elkarlan publiko pribatuaren filosofia nabarmendu du, bereziki hirugarren sektorea eta gizarte zerbitzuen esparruan, biak ere oso garrantzitsuak baitira lurraldearen etorkizunerako. Azpimarratu duenez, Deustok konpromisoa eta ekarpenak egiteko prestutasun osoa du aipatutako alorretan, bereziki bere Gizarte Laneko departamentuak, bai goi mailako heziketan zein ikerketan eta dibulgazioan.\nAzkenik, Tecnun unibertsitateak zibersegurtasuna, elektromugikortasuna eta ekintzailetzarren alorretan egingo du lan. Zehazki, zibersegurtasun arloan auto-diagnosia egitea ahalbidetuko duen erreminta garatuko du, lurraldeko enpresa txiki eta ertainei zuzenduta. Honekin batera, ibilgailuetako motor elektriko independenteak kontrolatzeko balioko duen algoritmo baten garapenean ere egingo du lan.


Venus Shocking Blue-ren eskutik - Beste Batzuk\nVenus Shocking Blue-ren eskutik\nRobbie Van Leeuwen taldeko gitarristak idatzi zuen abesti hau. Taldea Herbehereetakoa da, eta horrek itzulpen arazo interesgarria eragin zuen Shocking Blue taldeko abeslari Mariska Veresek ingelesezko letrak abestu zituenean. Van Leeuwen-ek lehen lerroa gaizki idatzi zuen: 'A jainkosa mendiko gailurrean' zena 'A' izenarekin idatzi zuen jainkosa mendi tontorrean ', eta horrelaxe kantatu zuen Veresek. Entzule gehienak ez ziren ohartu, eta bertsio askok akatsa zuzendu zuten, baina emaitza lehen zenbakia izan zen oker idatzitako lehen lerroarekin idazketa bati esker.\nBananarama emakumezkoen ahots hirukoteak 1986an grabatu zuen. 1979an taldea sortu zutenean hasi ziren lehen abestietako bat izan zen, baina kantu originalak grabatu nahi zituzten lehenik, serio har zitzaten.\nBeraien bertsioa Stock, Aitken eta Waterman taldeek ekoitzi zuten, Rick Astley ('Never Gonna Give You Up'), Dead or Alive (' You Spin Me Round (Like A Record) ') eta Kylie Minogue (' Zorionekoa izan beharko nuke ').\nGitarraren riff bereizgarria The Who-ren 'Pinball Wizard' filmetik hartu zen.\nHau Jerry Ross-ek ekoiztu zuen, eta beste talde holandar bat ere sortu zuen, Tee Set-ek, 'Ma Belle Amie' interpretatu zuena. Ross-ek bere (batez ere) holandar arrakasten egonkorraren orkestra moldaketen albuma ekoitzi zuen, Jerry Ross Symposium izenarekin.\nJeff - Scottsdale, AZ\nAEBetan, bai hau eta bai Bananarama bertsioen lehen bertsioa lortu zuten, eta horrela egin zuten abesti bakarretako bat izan zen. Bitxia bada ere, Erresuma Batuan Shocking Blue eta Bananarama 'Venus' rekin 8. postua lortu zuten eta biek 13 aste eman zituzten taulan abestiarekin.\nAdam - Dewsbury, Ingalaterra\nMTV marrazki bizidunetako atal batean Beavis Eta Butthead , Butthead-ek bere letra propioa osatzen du baina frustratu egiten da 'Venus' -ekin errimatzen duen ezer bururatzen ez zaionean.\nShocking Blue-ren jaioterrian, inoiz ez zen lehen postura iritsi. Estatu Batuetan arrakasta izan ondoren, abestia berriro kaleratu zen, baina Herbehereetako pop zerrendako # 3 horretara ez zen igo.\n1959an, Frankie Avalonek AEBetako # 1 arrakasta lortu zuen izenburu berarekin. Abesti desberdinen beste bi kasu izan ziren izenburu berdinak dituztenak Iragarkia taulak. 'My Love' Petula Clark-en 1. postua zen 1966an eta beste 'My Love' -k McCartney & Wings-en trikimailu bihurtu zuen 1973an. izenburua # 1 zen Emozioentzat 1977an.\nRick - Calgary, Kanada\n1988an Etxe osoa 'But Seriously Folks' atala, DJ eta Kimmyk, Bananaramaren eraginez, talde bat sortu eta 'Venus' ikasten saiatzen dira.\nlagun bat daukazu nigan lyrics James Taylor\nez gara arrotzak letra maitatzea\nymca abestiak zer adierazten du\ndorre gris bat zegoen itsasoan bakarrik


Maiztasun-poligonoa – Gizapedia\nKalifikazioen maiztasun-poligonoa: kalifikazio gehien jasotzen dituen tartea 5-6 bitartekoa da.\nMaiztasun-poligonoa edo maiztasunen poligonoa aldagai estatistiko kuantitatibo jarraitu baten maiztasun-banaketa adierazten duen grafiko estatistiko bat da, datu gehienak zein tartetan biltzen diren adierazten duena. Histogramatik eratortzen da zuzenean, zutabeko erdipuntuak lotuz, eta hura bezala interpretatzen da. Maiztasun-poligonoa leunduz, maiztasun-kurba delakoa sortzen da.\nBeste hizkuntzetan: ingelesez, frequency polygon; gaztelaniaz, polígono de frecuencias.


Milaka ikaslek hasiera eman diote Durangoko Azokako 53. edizioari - 54. Durangoko Azoka - Kulturaren Plaza\nMilaka ikaslek hasiera eman diote Durangoko Azokako 53. edizioari\nDurangoko Azokako 53. edizioa hasi DA! Goizeko 10:30ak heldu direnean ikasle uholde batek hasiera eman dio aurtengo edizioari. Bost eguneko kultur maratoia izango dugu aurretik: 200 kultur ekitaldiz osatutako egitaraua, 247 erakusleiho, 439 nobedade (304 liburu, 93 disko, 18 aldizkari...).\nEuskal Herri osoko ikastetxeetatik heldu dira gaur Azokara, kulturaren plazak antolatu dituen tailerretan parte hartzeko: Poropopoesia Saguganbaran, Liburu bat egingo dut Areto Nagusian (Euskal Editoreen Elkartearen eskutik), Heldu programazioari Kabi@n (JolasMatika EHUko informatika fakultatearen eskutik), Euskal kantagintza kontzertuan Plateruenan (Luhartz musika taldearekin), Musika elektronikoaren ekoizpena Ahotsenea zuzenekoetan (Telmo Trenor musika elektroniko ekoizlearen eskutik), Gaur egungo testuak Ahotsenea solasaldietan (Yurre Ugarte idazleak gidatuta), Antzokia zirrikituz zirrikutu Szenatokian (Karrika Antzerki Taldearen eskutik) eta Soinu efektuak zinemagintzan Irudienean (Pixelatu taldearen eskutik, Zineuskadik antolatuta). Horrez gain, Durangoko Historia eta Arte Museoan Grabatuarekin jolastuz, ilustratu tailerra eskainiko da, Irati Eguren ilustratzailearen parte-hartzeagaz.\nIkasle Eguneko tailerretan Euskal Herri osoko ikasleek parte hartuko dute (izen emate guztiak bete dira). Baina Azokako lehenengo egun honetan Ikasle Eguna antolatu arren, publiko orokorrarentzat ere Azoka zabalik egongo da, eta egun osoan zehar hamaika jarduera egongo dira.\nAreto Nagusian (Landako Gune barruan) hainbat proiektu eta aurkezpen egingo dira, 13:30etik aurrera, eragile askoren eskutik: UEU, EHU, IPES, Ernai, Otzarreta... 19:00etan 53. edizioko inaugurazio ekitaldia egongo da bertan. Ekitaldian erakunde publikoetako ordezkariek parte hartuko dute, eta aurtengo edizioko kartelaren egileek, Txakur Gorria sormen kolektiboko kideek, 'Digara' ikuskizun laburra eskainiko dute.\nKabi@n (aurten Landako barruan) 16:00etatik aurrera "teknologia eta hezkuntza formala eta informala"-ren inguruan hausnartuko dute, hainbat parte-hartzailerekin. Saguganbaran (Landako aurrean, Elkartegian), indartsu hasiko dute Azokako egitaraua. 17:30ean Pirritx, Porrotx eta Marimototsek 'Musua' disko liburua aurkeztuko dute, eta 19:00etan 'Maritxipi eta Amatxo' liburua aurkeztuko da.\nIrudienean (Zugaza zinemetan) hiru ikus-entzunezko lan aurkeztuko dira: 17:00etan 'Atsolorra' film laburra; 17:30ean 'Sarkor, garena gara' Sarkor musika taldearen inguruko dokumentala; eta 19:00etan 'Gu, Laboa' Mikel Laboaren inguruko dokumentala, bere heriotzaren 10. urteurrena dela eta.\nAhotsenean lehenengo egunetik bertatik hasiko da musika eta literatur maratoia. Zuzenekoen karpan (Landako pareko lorategian), goizeko 11:00etan hasiko dira kontzertuak. Josu Bergara eta Eneritz Furyak bakarlariak egongo dira, Gatom rap abeslari bermeotarra, lehenengo diskoa kaleratu duten taldeak (Azalera, Dunne, Polybius), ibilbide luzeagoa dutenak (Madeleine, Lappa) eta abar. Solasaldien gunean (Landako barruan) ere, aniztasuna izango da nagusi, eta eta hainbat idazlek euren lan berriak aurkeztuko dituzte: Jasone Osoro, Aritz Gorrotxategi, Karlos Linazasoro, Thierry Biscary...\nEgunero bezala, Azokako egitaraua Plateruenan amaituko da. Kafe Antzokiko eszenatokia Huntza taldeak estreinatuko du, 23:00etan. Taldeak bere bigarren 'Xilema' diskoa aurkeztuko du. Sarrerak www.plateruena.eus webgunean edo Plateruenan bertan eros daitezke (zortzi euro webgunean eta hamar euro txarteldegian).\nSortzaileek euren lanak zein ordutan sinatzen egongo diren ikusteko, egizu klik hemen:


AIRE-KRUXPETAK - BlogaBogaBlogaBoga\n← CRISTINA ENEARA BISITA\nCRISTINA ENEARA BISITA (1. kronika) →\nErrezeta goxo bat nahi egun hauetarako?\nHorra hor, gozotegietan topatuko duzuen postreetako bat, pazientzia pixka batekin, merke-merke etxean egiteko.\n• 80 g gurin\n• Koilarakada bat azukre\n• Baso bete ur\n• Gatza, ximiko bat\n• 200 g irin\n• 5 arrautza\nEltze batean, ura, gurina, gatza eta azukrea ipiniko ditugu egosten. Irakiten hasi orduko erantsiko dugu irina, kolpe bakar batez, eta koilara batez landuko orea, eltzeko paretetatik erraz askatzen dela ikusi arte. Sutatik atera eta hozten utziko dugu orea apur batean, eltzetik atera gabe. Epeldu denean erantsiko ditugu arrautzak, banan-banan, osorik eta jo gabe. Arrautza bakoitza orean egoki batu arte ez dugu besterik gehituko. Ondozka sartuko ditugu guztiak.\nPadera batean oliba olio ugari isuri eta, oliotan bustitako koilara batez, orea erantsi ez dadin, intxaur baten tamainako zatiak hartuko ditugu ximikoan oretik, olio ketsuan amiltzeko. Berdin-berdin frijituko ditugu guztiak. Bada olioari limoi-azalen bat eransten dionik, lurrintzeko. Frijitu ahalean xukatuko ditugu kruxpetak.\nEpeltzen direnean, guraize batzuez albo batetik ireki eta barruko orea hustu egingo diegu, neurrian betiere, kruxpetei, betegarria sartu ahal izateko. Ez baditugu bete behar, azukre-hautsa eta kanela gainetik hautseztatu eta bero zerbitzatuko ditugu\nData: 2017, urria 31 | Kategoriak Asteroko aipuak | Iruzkinak


Herriaren nahia nagusitu zen | Mundua | Berria\nHerriaren nahia nagusitu zen\nHogei urte pasatu dira Ekialdeko Timorrek Indonesiatik bereizteko erreferenduma egin zuenetik. Egun horietan, biolentzia nagusitu zen; paramilitarrek ehunka lagun hil zituzten.\nHerritarrak independentzia ospatzen, atzo, Dili hiriburuan. LUKAS COCH / EFE Tamaina handiagoan ikusi\nIndonesiak 1975. urteko abenduan inbaditu zuen, Portugalek uhartearen ekialdetik alde egin eta gero. Indonesiako diktadura bukatu zenean, independentziari buruzko galdeketa egin zuten, 1999an, eta herritarren %78 alde agertu ziren. Baina erreferendumaren ondorengo hilabeteak ez ziren errazak izan. Izan ere, biolentzia nagusitu zen herrialdean, eta Indonesiaren aldeko indar paramilitarrek 1.500 timortar baino gehiago hil zituzten. Nazioarteko presioen ondorioz, erreferenduma egin eta hilabetera Indonesiak armada erretiratu zuen, eta Ekialdeko Timorren independentzia deklaratu zuten, 2002. urtean.\nNahiz eta aurrerapenak egin diren, «oraindik asko dago egiteke», Hortak Efe agentziari esan dionez. Izan ere, populazioaren %40 pobrezian bizi da. Hortak adierazi duenez, tuberkulosi kasu «asko» daude, eta umeen heriotza tasa «oso handia» da. Ekialdeko Timorrek petrolio eta gas erreserba ugari ditu.\nZenbait herrialdek baliabide natural horien gaineko interesa agertu dute. Txinako bankuak, adibidez, Ekialdeko Timorreko hainbat azpiegitura finantzatzeko prest agertu dira, eta Australiak bi herrialdeen arteko itsasoko muga finkatzeko akordio bat berretsi du. Scott Morrison Australiako lehen ministroa Dilin egon zen atzo, Ekialdeko Timorren erreferendumaren 20. urteurrena ospatzeko.\nPapua, aukeraren zain\nEkialdeko Timorrek erreferenduma egin eta hogei urtera, beste gatazka nazional bat berpiztu da Indonesian. Papuako manifestari independentista talde batek probintziako gobernuaren egoitza okupatu zuen atzo. Victor Yeimo protestarien buruetako batek azaldu zuenez, bandera independentista altxatzea lortu zuten. Benny Wenda aktibista ezagunak, berriz, laguntza eskatu die giza eskubideak defendatzen dituzten taldeei,«sarraski bat saihesteko».


Futbolean diru gehiegi mugitzen da? • ZUZEU\nFutbolean diru gehiegi mugitzen da? >\nNork ez du inoiz bere bizitzan entzun futbolean diru asko mugitzen dela? Gaur egungo hitz egiteko gai bat izan daiteke, jende askok baietz esaten duelako eta oso gutxitan entzuten delako diru hori merezi dutenik.\nNork ez du entzun “diru gehiegi mugitzen da futbolaren munduan eta gero hirugarren munduak ez du ezer” edo antzeko esaldirik. Edo horrelakorik: “behintzat futbolarik guri erdia eman beharko ligukete, gu ere ondo bizitzeko”. Horrelakoak, eguneroko komentarioak dira gure bizitzan.\nEgia da diru piloa mugitzen dela futbolean kirol soila izateko. Orokorrean futbola gustuko ez dutenei gehiegi iruditzen zaie. Ez da normala 100 milioi edo gehiago ordaintzea jokalari batengatik. Diru horren truke fitxatu zen Cristiano Ronaldo eta gaur egun 24 milioi euro kobratzen ditu urtean bakarrik futbolean aritzeagatik, hau da, 1,21 euro segundoero. Kriston zenbakiak dira. Merezi ala ez merezi, ez da nire arazoa, baina bakarrik diru guzti hori pertsona bakar batek irabazten duela jakitea… Diru guzti hori ez du ezta Euskal Herri osoak bi urtetan irabazten.\nBaina ez da hori bakarrik. Adibidez Real Madrid taldeak diru kantitate itzela ematen dio urtean jokalari bakoitzari. Gutxien irabazten duen jokalari titular bati 5 milioi euro urtean ematen zaio. Eta gero beste 15 jokalariei kantitate gehiago ematen diete urtean. Horrez gain, entrenatzaileei, tekniko guztiei diru kantitate “on” bat ematen zaie, eta zelaia daukate, bere azpiegitura eta jatetxeekin, eta hori guztia zaindu egin behar da.\nEta bukatzeko, diru guzti hau eduki arren, Real Madrid bezalako talde askok zor handiak dituzte beste taldeekin edo FIFArekin… azken finean nahi dutenerako dute dirua.


Ikusi gabe hobe? — Eibar.ORG | Eibarko peoria\nHemen zaude: Hasiera / Blogak / Nire uste harroan / Ikusi gabe hobe?\nIkusi gabe hobe?\nXabier Mendiguren 2005/10/17 11:33\nLilurak beti izaten du ezjakintasun-ukitu bat: ondo ezagutzen duguna maite izan dezakegu, miretsi ere bai agian, edo mespretxatu, alde batera utzi, nahi duguna. Liluramendua sortzeko, berriz, beharrezkoa da misterioa: erdizka sumatu, eta beste erdia gure buruak amestea.\nHorren froga argia da zenbat jende maitemintzen den irratiko ahotsekin, ahots horien atzean dauden pertsonak ikusi gabe; pertsona horiek ikusteko irrika eta beldurra batera joan ohi dira halakoetan, liluraren sortzailea begiz joz gero sentimendu hori berretsi edo goitik behera eror liteke eta.\nIrratira jo gabe ere, zenbat holako izango ziren historian! Bat kontatu zidaten joan den astean, eta hona ekarri nahi dut, pasadizo polita delako eta liburu eder batzuk aipatzeko balio didalako.\nAntxiñe Mendizabalek kaleratu berri du "Zumarragako Trikitixa: trikiti doinu kaletarra" izeneko lana, Trikitixa Elkartea bultzatzen ari den Soinuaren Liburutegia izeneko sortan 6.a egiten duena. Oria-Urteaga trikitilari-sagaren berri kontatzen digu bertan, baita garaiko gizartearen printza ugari ere.\nHorrez gain, baina, deskubrimendu txiki bat zor diogu egileari: Elgetaren andregaiari dagokiona. Jazinto Rivas "Elgeta" edo "Intxuzabal" trikiti jole eta maisu mitikoak andregai bat izan zuela gauza ezaguna zen, pandero-jolea zela ere esaten zen, eta soinujolearen bizimodu nahasia izango zela ezkontzarik ez izatearen arrazoia. Halaxe kontatzen du, adibidez, Koldo Izagirrek Rivasen biografian.\nIzagirreren liburuarena ez ezik beste baten iturria ere izan zen Intxuzabal: "Elgeta" deritzan nobela laburra idatzi zuen orain dela hainbat urte Joxan Agirre kazetari eta idazleak, non trikiti-mundu zaharrarekiko mirespena agertzeaz gain libertatez lantzen eta talentuz irudikatzen zuen giro hura eta hango protagonistak. Besteak beste, Elgetaren andregaia. Agirreren obran ezaugarri iraunkorra da emakumeekiko jarrera berezi bat: mirespen erdi deboziozko erdi erotikoa, betiere misterio-aire batean bildua. Halaxe ageri zen Jazintoren andregai izenik gabea ere.\nAntxiñe Mendizabalek argitu egin du misterioa ordea: izen-abizenak jarri dizkio: Mikaela Zunzunegi, Zumarragako Leturia auzoko Olarte baserrian 1923an jaioa eta 2000n Donostian hila. Erregistro zibileko datu horiez gain, aurpegia ere ipini dio, Mikaelaren argazkia baitakar liburuak.\nMendizabalen liburuaren aurkezpenean zen Joxan Agirre ere, Gara egunkariaren berriemaile moduan joana. Eta, orain azaldu ditudanak entzunda eta argazkia ikusita, ozen egin omen zuen galdera: "Hau... hau al zen Elgetaren andregaia?"\n"Bai "erantzun zioten, eta, haren aurpegi atsekabetua ikusita erantsi". Zer ba? Mitoa apurtu dizugu ala?"\n"Erabat", aitortu omen zuen Agirrek.\nLilurak bezala, literaturak ere maite baitu bere misterio apurra.\nAntxiñek liburu horretan ipini duen dedikatoria irakurri nuen aurrekoan, eta zoragarria iruditu zitzaidan. Inoiz irakurri dedan politena, beharbada.\nEz det jarriko hemen noski. Misterioa ezabatuko nuke. Aukera daukazuenean, irakurri, arrazoia emango didazue.


«Brexita zatiketaren ordaina da, Ostiral Santuko Akordioaren kontrako lehen mailako mehatxua» | atzerria | GAUR8\nIRLANDAKO SINN FeIN ALDERDIKO PRESIDENTEa\nIpar Irlandako politikaren gakoak biziki ongi ezagutu eta argiki konpartitzen ditu milaka batailatan zaildutako buruzagi errepublikano estimatuak.\n«Brexita zatiketaren ordaina da, Ostiral Santuko Akordioaren kontrako lehen mailako mehatxua»\nDonostian egin dugu hitzordua Irlandako Sinn Fein alderdiko buruzagiarekin. Eskubide zibilen aldeko aktibista ezagunen semea, 40 urte daramatza errepublikanoen borrokan engaiatuta. Ofizialki chairperson postua betetzen du alderdian, euskaraz “presidente” izan daitekeena, hitzak hemengo esangura bera ez duen arren. Alderdiaren Irlanda guztirako politiken estrategia burua da, negoziazio eta adiskidetza estrategietan pisu oso handikoa.\nKrisi politiko betean dago Ipar Irlanda. Ostiral Santuko Akordiotik hogei urtera, instituzioak geldi daude, Brexita mehatxu argia da, tory-en eta DUP Alderdi Demokratiko Unionistaren artean aliantza formala dago indarrean... Horren guztiaren inguruan aritu gara luze-zabal.\nOstiral Santuko Akordioak berdintasunean eta eskubideetan oinarritutako etorkizun berri bati ateak ireki zizkion. Hogei urte pasata, pozik dago mugimendu errepublikanoa akordioaren gauzapenarekin, prozesuaren egoerarekin?\nUrteurrena momentu oso garrantzitsua da. Ostiral Santuko Akordioa Irlandako bake prozesuaren adierazpen politikoa da. Arkitektura instituzional berria ekarri zuen, marko berri bat ezarri zuen eraldaketa politiko, sozial eta ekonomikoan sakontzeko, gatazka gainditzeko ildoak ireki zituen. Akordioa sinatu zen lehen unetik, baina, unionismoak, akordioak aurrera egiteko baino atzera egin zezan presionatu zuen. Hogei urteotan asko lortu da, gatazka eraldatzeko bide bat zabaldu da, baina, akordioaren kontrako indarrak ez dira desagertu. Are, indartu egin dira.\nEz gaude pozik akordioaren gauzapenak izandako modu eta hedapenarekin. Gobernu britaniarra eta irlandarra, biak jartzen zituen nazioarteko tratatu honen gauzapenaren bermatzaile bezala. Eta ez da halakorik gertatu. Unionismoak akordioaren kontra presionatu du eta Gobernu britainiarrak bere ardurei bizkarra eman die. Hogeigarren urteurren honek esanahi hori du: asko lortu den arren, askoz gehiago dago oraindik egiteko.\nKrisi politikoari begiratuta, akordioaren oinarri demokratikoak mehatxatuta daudela uste duzu? Kolapso arriskurik ba al dago?\nBai, inoiz ez bezalako mehatxuak. Unionismoak ez du sekula akordioa onartu eta atzera egin dezan presionatzen du etengabe. Brexitak ere lehen mailako mehatxua suposatzen du akordioaren oinarri eta arkitekturarentzat. Iaztik, Gobernu britainiar kontserbadoreak eta DUPek aliantza formal bat dute Westminsterren, eta horrek hauspotu egin du akordioaren kontrako erresistentzia. Unionistek eztarritik helduta daukate Theresa Mayren Gobernua. Horri gehitu hainbat eskubide ez direla errespetatzen eta ondorioa argia da: jendearen artean ezinegon handia dago, hogei urte eta gero, Ostiral Santuko Akordioa maila horretako mehatxuen pean azpiratzen ari delako.\nEgoera politikoa oso zaila da. Akordioaren anbizio eta bisioarekin bat egin genuenetako asko horrekin hautsi nahi dutela ikusten ari baikara. Aipatu dizut akordioa bake prozesuaren adierazpen politikoa dela, eta ikusten ari gara bake prozesuaren etsaiak nola ari diren oso gogor lanean Ipar Irlandako marko politikoa eta arkitektura instituzionala deseraikitzeko.\nOstiral Santuko Akordioak instituzio politiko berriak ezarri zituen bi aldeek boterea partekatzeko, errepublikanoak eta unionistak herritarren bizitzak hobetzeko eskuz esku lanean arituko ginela bermatzeko. Bada, urtebete pasa daramagu jada instituzio politikorik gabe, egun ez dago botere partekaturik Ipar Irlandan. Atsekabe handia da, eta, era berean, akordioaren kontrako mehatxuak zein handiak diren argi erakusten du. Egun, Akordioaren oinarriak, fundamentuak, ez dira dagoeneko operatiboak.\nKrisi politikoa denboran luzatzen ari da. Normalitate berri bilakatzeko arriskurik ikusten duzu? Noraino ari da instituzioen integritatea zalantza jartzen?\nAzken urteotan Sinn Feinek oso gogor lan egin du boterea partekatzeko, DUPekin batera abian jarritako Gobernuak arrakasta izan zezan. 2013. urtea gakoa da. Orduko lehen ministro Peter Robinsonek, Martin McGuinness zenduarekin gobernu ardura konpartitzen zuenak, gobernu programaren atal garrantzitsu bat bertan behera utzi behar zela erabaki zuen. Hain zuzen ere, H-Blocks edo Long Kesh kartzelako H Blokeetan [preso errepublikanoek 1981eko gose greba tragikoak egin zituzten lekua] ez zela bakearen gune bat sortuko erabaki zuen, ez zirela gobernu akordioan jasotako lanak egingo. Aldebakarreko erabakia izan zen eta haserre handia sortu zuen errepublikanoen artean. Egungo krisiaren arrastoa orduraino jarraitu daitekeela uste dut. Ordutik aurrera ezegonkortasun politikoa handitzen joan zen, konpromiso gehiago ere hautsi zituen DUPek, beti aldebakarreko erabakien bidez. Eta, horrela, gaur egungo egoerara iritsi gara.\nHorrekin batera, DUP diru publikoaren bidegabeko kudeaketarekin lotzen zituzten hainbat eskandaluren berriak kaleratu ziren. Atzeragotik zetorren auzia, baina 2016ean eskandalu itzel baten datuak argitara eman ziren, energia berriztagarriekin lotutako bilioi erdi libera esterlinako diru galera baten kontura. Gainera, beste ministro unionista batek, haurrek gaelikoa ikasteko zeuden laguntzak eten zituen. Atzerabueltarik gabeko puntua izan zen. Sinn Feinen zuzendaritzak serio hausnartu zuen egoera, eta sistema politikoa sostengaezina zen puntu batera iritsi ote zen aztertu zuen. Gobernuaren integritatea oso ukituta geratu zen, guretzat ezinezkoa zen bertan jarraitzea, egin ez genituen okerren ardura gure gain hartzea; ezin genituen onartu irlandar hizkuntza eta identitatearen aurkako erasoak edo bidegabekeria finantzarioak.\nGauzak horrela, 2017ko hasierarako erabakita genuen ezin genuela egoera horretan Gobernuan jarraitu. Martin McGuinnessek presidenteorde kargua utzi zuenean, kolapso instituzionala are gehiago bizkortu zen.\nMintza gaitezen gaelikoaren gaineko lege proposamenaz. Unionista batzuen aurkakotasuna benetan harrigarria da. Erretolika sukoia dute, gerra kultural eta supremazismoz blaituriko hitzekin. Onartuko al dute inoiz gaelikoaren ofizialtasuna, nazio identitate irlandarra dutenekin batera bizitzea?\nHor datza auzi estrategikoa. Galdera kritiko horri emango dioten erantzuna da gakoa. Onartu al dezake unionismoak, eta Gobernu britainiarrak, Ipar Irlandako tradizio kultural guztientzako, irlandar identitate politikoarentzako kontsiderazio bera? Onar dezake berdintasuna? Gaelikoaren gaineko lege bat eskatzea hizkuntz legislazio sinple batetik harago doa. Gaelikoa ikastea nahi duten herritarren eskubidea bermatu egin behar da, jakina, baina tradizio eta identitate guztiak errespetu berarekin eta berdintasunez tratatuko ote diren da kontua.\nOstiral Santuko Akordioak Ipar Irlandan bi tradizio kultural zeudela onartzen zuen, bi identitate politiko, eta bien arteko tentsioak eta kontradikzioak gatazka politikoaren erakusle zirela. Gatazka hori gainditzeko berdintasuna bermatu behar zen, guztientzat kontsiderazio berbera. Unionistek ez dute onartzen gu Irlandako iparraldean bizi garen Irlandako herritarrak garela. Unionistak ez dira gai akordioaren betebehar horretara egokitzeko. Oraindik ez dira galdera kritiko horri erantzun positibo bat emateko gai izan.\nBeraz, esan liteke krisi politikoak jarraituko duela Ostiral Santuko Akordioa osoki gauzatu eta eskubide guztiak bermatu arte? Ez gaudela datozen asteetan konponduko den krisi baten aurrean?\nEgungo krisia sistemikoa da eta ez da konponduko akordioa osoki inplementatu eta instituzio politikoak oinarri eta marko egoki batean berrezartzen ez diren arte. Eskubideetan oinarritutako gizarte bat gobernatzeko ez bada, instituzio horiek ez dutelako zentzurik. Sinn Fein ez dago prest hori hala ez bada instituzioak berrezartzen uzteko.\nMintzo gaitezen Brexitaz. Boto-emaile ingelesek irlandarren etorkizuna erabaki dute. Zatiketaren oroigarri ona da. Esan liteke Brexita zatiketaren ordaina dela?\nBai horixe! Zatiketa antidemokratikoa da, Irlanda osorako demokrazia nazional baten antitesia. Ipar Irlandako jendeari Brexita ezartzeak Ingalaterran bizi den gehiengo batek hala erabaki duelako, izate antidemokratiko hori indartzen du. Herritar ingelesak ezingo lukete irlandarren borondatea azpiratu Gobernu britainiarrak Ipar Irlandaren gaineko jurisdikzioa erreklamatzen jarraituko ez balu.\nIpar Irlandako herritarren %56ek Europar Batasunaren barruan jarraitzearen alde botatu zuten. Baina inportantea da gogoratzea Brexita kontserbadore britainiarren baitan eman zen gerra zibil ideologikoaren ondorioz etorri zela. Gobernuak erreferenduma onartu zuen barne tentsioak kudeatuko zituelakoan, sumatzen zuen eskuin ingeles berri baten igoera geldituko zuelakoan. Hori da benetako arrazoia. Ez da bidezkoa ingelesek irlandarren borondatea deuseztatzea besteen barne kontraesanengatik inposatu zitzaigun erreferendum batean; demokraziaren subertsioa da. Eta, dudarik gabe, hori gertatu da Irlanda oraindik zatituta dagoelako. Zatiketaren ordaina da.\nEBren eta Gobernu britainiarren arteko Brexitaren gaineko negoziazioen korapiloetako bat Irlandan ezarri nahi den muga fisiko berria da, aduanetara bueltatzea. Horrek zatiketa are ikusgarriago eginen luke. Nola askatuko da korapilo hori?\nLehenik eta behin, Brexitak ekarritako edozein muga berri oso negatiboa da, Irlandaren zatiketa indartzen duelako. Horregatik bakarrik, hartuko duen forma gorabehera, txarra da oso. Gainera, Gobernu britainiarrak ez dauka ez planik ez estrategiarik ezta politikarik ere EBtik nola atera negoziatzeko, merkatu komuna eta aduana batasuna nola utzi negoziatzeko, Europako Justizia Auzitegiarekin izango duen harremana negoziatzeko… Ez dago planik, ez dago negoziazio koherenterik, atera nahi dutela diote, baina nola egingo duten ez dakite.\nAduana batasunaren inguruan egin diren ikerketa eta analisi guztiek diote ezinezkoa dela Britainia Handia EBtik ateratzea, eta horrekin batera Ipar Irlanda ateraraztea, modu batean ala bestean beraiek hard border bat deitzen dutena altxatu gabe. Beldurgarria da ikustea nola bake prozesuaren lorpen handienetako batzuk, muga ikusiezin egitea eta Irlanda osorako ekonomia bat garatzea adibidez, hain mehatxatuta egotea boto-emaile ingelesen erabaki batengatik. Egin den lan on guztia bertan behera utz dezake.\nTheresa Mayren Gobernua sostengatzeko DUPek eta «tory»-ek osatu duten aliantzaz galdetu nahi nizuke. Teorian, Gobernu britainiarra Ostiral Santuko Akordioaren bermatzailea da, baina, orain, aldiz, parte batekin lerratu eta aliantza osatu du. Nola interpretatzen duzue?\nOso esanguratsua da, baina Gobernu britainiarra Ipar Irlandan ez da sekula neutrala izan, beti izan da unionisten aldekoa, politikoki eta ideologikoki. Ostiral Santuko Akordioaren osteko lehen hamar urteetan, laboristek gobernatzen zutenean, unionisten aldekoak izan arren, bere gain hartu zuen Gobernuak akordioaren bermatzaile izateko ardura. 2010en Gobernu tory-a hautatu zutenean, Ipar Irlandarekiko zituen arduretatik aldendu zen. Jonathan Powellek jarrera horrek Ipar Irlandan atzera egitea zekarrela ohartarazi zuen. Agendatik atera zuten auzia, ez zioten jaramonik egiten, eta horrek unionismoa harrotu zuen, prozesuaren kontra gehiago presionatzera bultzatu zituen. Horrek ezegonkortasuna handitu zuen.\nIragan urtetik hona, Ipar Irlandarekiko Gobernu britainiarraren ezaxola eta arduragabekeria, DUPen eta tory-en arteko aliantza formal batean bilakatu da. Aurrekaririk gabeko gertakizuna da, ezinezko egiten baitu Gobernu britainiarrak bere konpromisoak fede onez betetzea. Gobernuak bere independentzia konprometitu du, esplizituki, praktikan, unionisten aldekoa dela argiko frogatu du. Eta unionistak, noski, oilartu egin dira, gurekin inongo akordio edo prozesu partekaturik aurrera eramateari uko egiten diote, badakitelako tory-en babes osoa dutela. Ez dute konpromisorako, adostasunerako, arrazoirik, britainiarrek ez dituztelako presionatzen. Lepotik helduta dute tory-en Gobernua.\nGobernu irlandarra da Ostiral Santuko Akordioaren beste bermatzailea. Zein da Dublinen jarrera krisi honetan?\nOstiral Santuko Akordiotik hona beste inongo gobernuk izan ez duen ulermena adierazi izan du. 1990eko hamarkadan Dublinek ondo ulertu eta bideratu zuen arazoaren gakoa. Baina akordioaren sinadura eta gero, aldentzen hasi zen. 2011ko Fina Gaelen Gobernua erabat desengaiatu zen; Gobernu britainiarraren jarrera negatiboa zen, bada, irlandarrak ez zuen ezta jarrerarik ere. Bi gobernuek ez zuten prozesuaren gobernantza bateraturik.\nLeo Varadkarrek gidatutako Gobernuak [2017an hautatu zuten] erakutsi du krisiaren natura ulertzen duela eta Dublinek gehiago, askoz gehiago, egin behar duela. Brexitaren arriskuek Gobernuaren barruko eztabaiden tonua aldatu dute, berriz ere, Irlandaren batasunaren auzia erdigunera ekarriz. Varadkarrek onartu du Brexitari aurre egiterik ez dagoela ez bazaio irlandar batasunaren eta etorkizunean izan daitezkeen trantsizio etapen gaiari heltzen. Esango nuke luzaroan administrazio irlandar batek izan duen jarrera aurrerakoiena duela.\nEta zein da AEBetako irlandarrek, jokatu behar badute, jokatu beharko luketen papera?\nJokatu behar dute bere papera, dudarik gabe. IRAk borroka armatua utzi eta bake prozesuaren aldeko apustua egitea ekarri zuen zirkulua ixten ari gara. Hura guztia posible izan zen aurrera egitea posible egiteko aliantza politiko eta estrategikoak finkatu zirelako, Irlandan eta munduan. Amerika irlandarraren, Dublinen, Sinn Feinen eta nazionalisten iritzien arteko konexioak potentzial handia sortu zuen bake prozesuaren alde. Orain, bada, prozesuaren adierazpen politikoa, hots, Ostiral Santuko Akordioa, mehatxupean dago. Mehatxu horri aurre egiteko aliantza horiek martxan jarri behar dira berriz ere, unionistak presionatzeko, Dublinek Londresi kontuak eskatzeko, unionistek behingoz galdera kritikoari erantzun bat eman diezaioten: prest al daude tradizio kultural eta identitate politiko irlandarreko herrikideekin batera bizitzeko? Horretan dihardugu, gogor. Dublinek Londres presionatzea eta Londresek unionistekin duen aliantza bertan behera uztea beharrezkoa da.\nGerra bukatu zen, eta krisia ukaezina den arren, ez dirudi sumendi bat lehertuko denik Irlandan. Baina, posible al da bigarren mailako herritarrak zineteneko iraganeko «statu quo»-ra berriz bueltatzea?\nEgun haiek ez dira bueltatuko. Dena aldatu da, atzerabueltarik gabe. Orain berdintasunaren aldeko iraultza abian da. Eskubideak onartu eta betetzearen aldeko borroka bururaino eramateko une egokia da. Gure guraso eta aitona-amonak “Pertsona bat, boto bat” lelo hartuta borrokatu ziren, berdintasunaren alde. Jipoitu eta tirokatu egin zituzten eta horrek gerra ekarri zuen. Gerrak, zatiketatik zetorren estatu orangistarekin, apartheid-arekin, amaitu zuen. 1981eko gose grebetatik ez zegoen haserrea sumatzen dut, baina amorru hori bideratzeko bideak badaude. Ez, ez dugu inoiz atzera egingo, posiblea den martxa bakarra aurrera egitea da.\n«Theresa Mayren Gobernua sostengatzen duen ‘tory’-en eta DUPen arteko aliantzak unionistak oilartu egin ditu, Alderdi Kontserbadorea lepotik helduta dutelako»\nPROFILA Antrim konderrian sortua, 1964an. Gaeliko hiztuna eta Ipar Irlandako Legebiltzarreko kidea, 2003tik da Sinn Fein alderdiko zuzendaritzako kide nabarmenetarikoa.\n«Dena aldatu da, atzerabueltarik gabe. Orain berdintasunaren aldeko iraultza martxan da. Ez, ez dugu inoiz atzera egingo, posiblea den martxa bakarra aurrera egitea da»